|  |  |  |  |
| --- | --- | --- | --- |
| Slika na kojoj se prikazuje tekst, isječak crteža  Opis je automatski generiran | |  | Slika na kojoj se prikazuje tekst  Opis je automatski generiran |
| REPUBLIKA HRVATSKA  KARLOVAČKA ŽUPANIJA | |  |
| Slika na kojoj se prikazuje tekst, keramičko posuđe, porculan  Opis je automatski generiran | GRAD KARLOVAC |  |

GRADSKO VIJEĆE

GRADA KARLOVCA

PRIJEDLOG

Z A P I S N I K

sa 24. sjednice Gradskog vijeća grada Karlovca održane dana 20. lipnja 2023. godine, s početkom u 09,00 sati u Velikoj vijećnici Gradskog vijeća grada Karlovca, Banjavčićeva 9.

NAZOČNI VIJEĆNICI: Dobriša Adamec, Dimitrije Birač, Danko Butala, Josip Čavlović (napušta sjednicu u 15:45), Tihomir Čohan, Mario Goršić, Dragica Malović, Ana Matan (napušta sjednicu u 19:00), Tihomir Mamić, Mirjana Mladenović, Tomislav Novak (napušta sjednicu u 11:00), Josip Obranović, Albert Ofner, Predrag Pavlačić (napušta sjednicu u 17:50), Ivica Furač, Ehlimana Planinac (napušta sjednicu u 11:55, pristupa sjednici u 17:50), Alenko Ribić, Marin Svetić, Frane Kaleb.

ODSUTNI VIJEĆNICI: Marina Jarnjević i Dražen Cukina.

OSTALI NAZOČNI: Damir Mandić, gradonačelnik, Ivana Fočić, zamjenica gradonačelnika, Vlatko Kovačić, mag.iur., viši savjetnik za pravne poslove i poslove gradonačelnika, Dijana Kujinek, mag.nov, pročelnica Ureda Gradonačelnika, Lidija Malović, dipl.oec., pročelnica Upravnog odjela za proračun i financije, Dario Greb, dip.ing.prom., pročelnik Upravnog odjela za komunalno gospodarstvo, Daniela Peris, struč.spec.oec., pročelnica Upravnog odjela za gospodarstvo, poljoprivredu i turizam, mr.sc. Marijana Tomičić, dipl. politolog, pročelnica Upravnog odjela za razvoj grada i EU fondove, dr.sc. Ana Hranilović Trubić, dipl.ing.građ., pročelnica Upravnog odjela za gradnju i zaštitu okoliša, Anita Trbuščić dipl.oec., pročelnica Službe za ITU mehanizam, Jasminka Maslek, dipl.oec., pročelnica Službe za unutarnju reviziju, Slađana Fumić, dipl.iur., v.d. pročelnice Upravnog odjela za imovinsko pravne poslove i upravljanje imovinom, Vesna Cvijak, struč.spec.ing.aedif., savjetnik za javnu nabavu za tehnička pitanja, Hermina Plemić, dipl.ing.građ., viši savjetnik za provedbu dokumenata prostornog uređenja, Irena Kajfeš – Pavlović, dipl.ing.arh., voditelj Odsjeka za prostorno uređenje, Željko Šafar, Miroslav Rade, Katarina Malenica, Ivan Klokočki, Tomislav Vukelić, Zdravko Eremić, Andreja Barberić, Ivica Pilaković, Ivan Uđbinac, Vlatko Ivka, Sanja Brnada, Dario Smojver, Kristina Čunović, Irena Božičević, Marinko Pleskina, Margarita Maruškić Kulaš, Marina Burić, Suzana Šnajdar, Marijeta Čelić, Ivan Gojmerac.

ZAPISNIČARKA: Mirna Mileusnić

Sjednicu otvara gospodin Marin Svetić, predsjednik Gradskog vijeća grada Karlovca, pozdravlja sve nazočne u vijećnici, te konstatira da je vijećnici nazočno 19 vijećnika od ukupno 21 vijećnik, što znači da se mogu donositi pravovaljane odluke i zaključci.

Predsjednik Gradskog vijeća je predložio izmjenu dnevnog reda. Točka 16. Zaključak o prihvaćanju Izvješća o poslovanju Društva Zelenilo d.o.o. za 2022. godinu., biti će na rednom broju 2., a potom idu redom točke kako je predloženo.

Prije prelaska na rad, predsjednik daje riječ gradonačelniku, gospodinu Damiru Mandiću.

Gradonačelnik predlaže da se predstavi novi ravnatelj ustanove Kino Edison, gospodin Ivan Gojmerac.

Predsjednik Gradskog vijeća daje riječ gospodinu Ivanu Gojmercu.

Gospodin Ivan Gojmerac se predstavlja te predstavlja Program rada ustanove Kino Edison.

Predsjednik Gradskog vijeća zahvaljuje gospodinu Gojmercu te nastavlja dalje sa radom sjednice Gradskog vijeća.

Predsjednik Gradskog vijeća predložio je sljedeći dnevni red:

D N E V N I R E D

1. Usvajanje skraćenog zapisnika sa 23. sjednice Gradskog vijeća Grada Karlovca,
2. Zaključak o prihvaćanju Izvješća o poslovanju Društva Zelenilo d.o.o. za 2022. godinu.
3. Odluka o povećanju temeljnog kapitala GeotermiKA za energetiku d.o.o.,
4. Odluka o dodjeli javnih priznanja grada Karlovca u 2023. godini,
5. Odluka o izmjeni i dopuni Odluke o načinu financiranja vijeća nacionalnih manjina i predstavnika nacionalne manjine u Gradu Karlovcu u 2023. godini,
6. Odluka o izmjeni i dopuni Odluke o osnivanju i imenovanju članova Gradskog povjerenstva za procjenu šteta od prirodnih nepogoda,
7. Zaključak o prihvaćanju Izvještaja o radu Javne vatrogasne postrojbe Grada Karlovca za 2022. godinu,
8. Zaključak o prihvaćanju Izvješća o radu Vatrogasne zajednice Grada Karlovca za 2022. godinu,
9. Zaključak o prihvaćanju Izvješća o poslovanju Društva Čistoća d.o.o. za 2022. godinu,
10. Zaključak o prihvaćanju Izvješća o poslovanju Društva GeotermiKA d.o.o. za 2022. godinu,
11. Zaključak o prihvaćanju Izvješća o poslovanju Društva Gradska toplana d.o.o. za 2022. godinu,
12. Zaključak o prihvaćanju Izvješća o poslovanju Društva Hostel Karlovac d.o.o.za 2022. godinu,
13. Zaključak o prihvaćanju Izvješća o poslovanju Društva Hrvatski radio Karlovac d.o.o. za 2022. godinu,
14. Zaključak o prihvaćanju Izvješća o poslovanju Društva Inkasator d.o.o. za 2022. godinu,
15. Zaključak o prihvaćanju Izvješća o poslovanju Društva Mladost d.o.o. za 2022. godinu,
16. Zaključak o prihvaćanju Izvješća o poslovanju Društva Vodovod i kanalizacija d.o.o. za 2022. godinu

Predsjednik Gradskog vijeća stavlja na raspravu prijedlog dnevnog reda.

Budući da nije bilo rasprave, članovi Gradskog vijeća su sa 19 glasova ZA glasali za predloženi dnevni red. Predsjednik utvrđuje da je dnevni red usvojen sa 19 glasova ZA.

Prije prelaska na rad prema usvojenom dnevnom redu predsjednika Gradskog vijeća, a u skladu sa člankom 80. Poslovnika o radu Gradskog vijeća grada Karlovca održat će se aktualni sat.

**AKTUALNI SAT**

**TIHOMIR MAMIĆ:**

Hvala lijepa, gospodine predsjedniče, lijepi pozdrav svima. Imam 2 pitanja za direktoricu Vodovoda i kanalizacije. Ustavni sud Republike Hrvatske na sjednici održanoj 7. veljače 2023. godine donio je odluku kojom se ukida Uredba o uslužnim područjima iz 2021. godine, s time da ta odluka stupa na snagu 15. srpnja. 2023. godine. Vlada Republike Hrvatske, odnosno Ministarstvo gospodarstva i održivog razvoja je 5.6.23. godine na e-Savjetovanje poslalo nacrt prijedloga izmijenjene uredbe o uslužnim područjima po kojoj Karlovac i većina karlovačke županije pripada u uslužno područje 15. uz određene iznimke, društvo preuzimatelj na uslužnom području 15 je Vodovod i kanalizacija d.o.o Karlovac. Pitanje glasi, što nova uredba znači u smislu reforme vodno komunalnog sektora, što to i takvo okrupnjavanje nosi i kako će to utjecati na tvrtku Vodovod i kanalizacija? Drugo pitanje odnosi se na poboljšanje vodno komunalne infrastrukture. Dakle, zanima me kakva je dinamika projekta aglomeracije Karlovac - Duga Resa, do kuda je projekat stigao sa radovima sa posebnim osvrtom na svih 6 grupa radova. Hvala lijepo.

**MARIN SVETIĆ, predsjednik Gradskog vijeća:**

Hvala lijepo. Ja pozivam uvaženu direktoricu Vodovoda i kanalizacije, izvolite gospođo Malenica.

**KATARINA MALENICA:**

Evo, lijepi pozdrav svima, zahvaljujem se na ovim pitanjima. Da, točno je, znači do 15. 7. Ustavni sud će donijeti, odnosno usvojit će uredbu o uslužnim područjima. Na taj način započet će proces pripajanja vodovoda. Dakle, nakon toga je rok 6 mjeseci za pripajanje te bi do kraja godine taj proces trebao i završiti. Vodovod Karlovac preuzeti će, dakle, sve vodovode sa područja županije, Ogulin, Duga Resu, Vojnić, Slunj, Ozalj i Krašić. Evo, dakle, Ministarstvo gospodarstva je zapravo odredilo kriterije zašto je Vodovod i kanalizacija Karlovac društvo preuzimatelj dakle, tu se gledala priuštivost cijene, isporučeni kubici vode i učinkovitost, odnosno financijska stabilnost tvrtke. Vodovod Karlovac je sve te uvjete i zadovoljio. Kada taj proces krene, dakle, to će biti dosta izazovno zato što su sve te tvrtke različite. One se razlikuju po cijenama vodnih usluga, po plaćama, po projektima, po imovini, po financijskoj stabilnosti. Ono što u ovom trenutku mogu reći da Vodovod Karlovac u ovo pripajanje ulazi financijski stabilan, sa velikim europskim projektom aglomeracije. Ono što je bitno ulazi sa najnižim cijenama vodnih usluga, a isto tako i sa najmanjim plaćama radnika. Vodovodi koje će pripojiti, neki od njih su gubitaši, dakle imaju veće cijene vodnih usluga i daleko veće plaće radnika. To će sve biti dosta otežavajuće okolnosti u tom procesu pripajanja. Ovo stanje sada za Vodovod Karlovac je neodrživo jer su cijene vodnih usluga preniske i također nas je uhvatila i inflacija te su, većina troškova je poraslo, tako da uz sve ovo, uz pripajanje, uz inflaciju, porast troškova, uz ove cijene koje imamo sada, znači već sada možemo vidjeti da neće biti financijski održivo i projekcije do kraja 2023. pokazuje da bi Vodovod završio u financijskom gubitku. Što se tiče drugog pitanja aglomeracije Karlovac, taj projekt ide dobro, dakle po dinamici. Trenutno smo među najboljima u Hrvatskoj od 60 aglomeracija koje se izvode. Ako gledamo aglomeracije koje su počele 2021. tada smo prvi po dinamici. Naravno, ima grupa radova koje idu brže, a ima i grupa koje idu sporije. Do sada je odrađeno 70, odnosno izgrađeno je 70 % instalacije, dakle kanalizacije i rekonstrukcije vode, što znači da smo do sada izgradili nekih 48 kilometara kanalizacije, 38 kilometara rekonstruirali vodoopskrbe i kažem, sad su preostali samo većina cestarski radovi i asfaltiranja. Tu imamo problema sa dinamikom zato što ima dosta ulica koje su spremne za asfaltiranje, ali čekaju se dakle, podizvoditelji koji imaju, dakle, posla na nekim drugim projektima. Tako da će većina asfaltiranja, koja je trebala krenuti u šestom mjesecu, početi u srpnju. Ako bi gledali po grupama. Grupa 1 Turanj - Kamensko je najdalje stigla, tu je 100 %, dakle su izgrađene sve instalacije, još se vrše završna asfaltiranja na sporednim ulicama, čak je gotov i tehnički pregled za vodovod na Turnju, što je dobro. Na grupi 2 Drežnik - Hrnetić, tu imamo dinamiku nekih 85 % na Hrnetiću i čekamo daljnja asfaltiranja. Na Drežniku je za sada odrađeno 20 %. Radi se u sporednim ulicama. Što se tiče Hrnetića, radi se na D 228 i u Novakima. Na grupi 3 Gornja Švarča - Gornje Mrzlo Polje, tu nam je isto dinamika, dakle na Gornjoj Švarči dosta dobra, oko 80 % instalacija odrađeno i ono što čekamo je asfaltiranje ostalih ulica. Gornje Mrzlo Polje je tek počelo, tako da to će se još sigurno godinu dana raditi. Na grupi 4, ona je krenula. Zadnja. Zvijezda, Mala Švarča i Gornje Mekušje. Zvijezda ide dobro. Tu je odrađeno već 25 % sanitarnog kanala. Radi se u ulicama Ruski put, Križanićeva, Šimunićeva, evo, mimovodi su odrađeni u 100% iznosu, zatim Gornje Mekušje, dakle, odrađeno nekih 45 % radova, radi se u glavnoj ulici, u Maloj Švarči su radovi počeli isto, nedavno tamo je odrađeno 25 % posla, radi se Vinički i Grički put i ostaje nam peta grupa, dakle Jamadol. Jamadol je isto većinom završen i još se radi neki priključci i slijede nam, dakle, asfaltiranja i ostaju nam Belajske Poljice za asfaltirati i još dijelovi i Dugoj Resi. Grupa 6 to je izgradnja postrojenja za solarno sušenje mulja, dakle to je prvo postrojenje takvo u Hrvatskoj izgrađeno i mi smo već pri kraju sa probnim radom. Probni rad je dao izvrsne rezultate, dobili smo 90 % suhe tvari mulja, tako da evo, s time smo zadovoljni. Također će sada u sedmom mjesecu doći 5 vozila novih koja će služiti za održavanje sustava odvodnje u vrijednosti oko 9 miliona kuna. Evo, ovo je jako veliki projekt i stvarno se trudimo da sve odradimo kvalitetno i što brže, cijelo vrijeme smo na raspolaganju građanima.

**MARIN SVETIĆ, predsjednik Gradskog vijeća:**

Hvala lijepo, zadovoljni, hvala lijepo. Pozivam uvaženu vijećnicu, gospođu Dragicu Malović, izvolite.

**DRAGICA MALOVIĆ:**

Hvala predsjedniče, dobar dan, lijepi pozdrav svima. Imat ću 3 pitanja u ime kluba ako mi dopuštate. Prvo pitanje je vezano uz upise u dječje vrtiće u Karlovcu. Ne vidim pročelnicu Sila Ljubenko pa ću uputiti pitanje gradonačelniku, on ako smatra, prenijet će ga nekom drugom. Dakle i ove godine naš grad je iznenađen sa određenim brojem djece, to je 154 djece koja nisu upisana u dječje vrtiće u Karlovcu. Zanima me kako Grad Karlovac namjerava riješiti ovaj problem, odnosno postoje li u ovom trenutku rješenja za neupisanu djecu. Drugo pitanje mogu uputiti pročelniku Grebu, podredno isto gradonačelniku, vezano je uz pitanje košnje. Naime, posljednjih mjeseci, mjesec, dva svjedoci smo velikih kiša u našem gradu i trave koja raste kao luda. Međutim, događaju se stvari gdje se i građani određenim područjima grada bune, kao na Gazi, Švarči, Dubovcu, gdje su dijelovi grada evo, ovdje konkretno mislim na dječja igrališta zarasli travom i ta trava onemogućuje, evo, našim najmlađim građanima normalno djetinjstvo, igru na dječjim igralištima. Zanima me misli li Grad povećati broj košnji tijekom godine, obzirom na ove klimatske promjene, ovu specifičnu godinu i sa takvim prijedlogom ići prema Zelenilu. Premda, u ovom trenutku je to već dobrano kasno. Treće pitanje upućujem gradonačelniku. Vezano je uz uklanjanje zgrada. Naime, u drugom mjesecu ove godine objavljen je jedan članak u Jutarnjem listu koji se odnosio na plaćanje skela za 6 zgrada koje se uplaćuju tvrtkama evo, koje su na neki način bliske vladajućem HDZ-u. U drugom mjesecu je to bilo preko milion kuna. U međuvremenu jedna od tih zgrada, odnosno mogu reći dvije zgrade, dakle na adresi Ljudevita Gaja 16 i 20, su uklonjene sukladno odredbama Zakona o obnovi područja oštećenih potresom. Evo, drago mi je da se nakon 2 godine počelo postupati po zakonskim odredbama. Ja sada neću duljiti, nemam previše ovaj, vremena objašnjavati koja je procedura, međutim zanima me što će Grad učiniti sa ostalim zgradama, dakle gdje se plaća taj najam skela, odnosno postoji li rješenja koja će utjecati, dakle i na smanjenje plaćanja najma skela, osigurat će sigurnost života i zdravlja naših građana. I naravno da će jednu ljepšu vizuru našem gradu ukoliko maknemo te skele, odnosno riješimo pitanje tih zgrada. Hvala.

**MARIN SVETIĆ, predsjednik Gradskog vijeća:**

Hvala lijepo, ja pozivam gradonačelnika, izvolite, imate riječ.

**DAMIR MANDIĆ, gradonačelnik:**

Pa da, evo, mislim da je trenutno najkompleksnije pitanje upravo pitanje broja neupisane djece, odnosno djece koja nisu dobila svoje mjesto u našim vrtićima. Mislim da već unatrag, ako se vratimo i koju godinu, vidjet ćemo da, odnosno ono što smo i govorili i što smo komunicirali, da povećavanje, ovaj, povećanje kapaciteta u vrtićima definitivno i ne rješava problem, problem broja mjesta. Naime, sjećamo se i prošle godine da smo u jednom trenutku vratili opet u funkciju vrtić u Novom centru, da smo aktivirali područnu školu Zadobarje. Ono što je bitno ove godine, koja je bitna razlika, razlika je u tome da unutar samih, samog zakona je došlo do određenih, ispričavam se, promjena, gdje je ubačen ovaj element da prebivalište više nije na neki način uvjet za prijavit se i dobiti mjesto u vrtiću, što je kod nas ove godine u jednom dijelu i bilo vidljivo, jednako tako i ova odluka, zakonska, koja je na neki način definirala da svi četverogodišnjaci i stariji, znači, moraju dobiti svoje mjesto u vrtićima, to je automatski se reflektiralo u odnosu na ona mjesta koja su vezana uz mjesta za jaslice. Mi smo, kao i prošle godine i ove godine krenuli na neki način sa traženjem, odnosno bili smo donekle i spremni, moram to reći, sa traženjem nekih novih lokacija, tako da u ovom trenutku, ono što je sigurno, pojavit će se, znači, ja vjerujem, do devetog mjeseca najkasnije, nakon što bude lista konačna, jer sad je još uvijek, čini mi se u postupku, bilo je vrijeme žalbe, povjerenstvo će neku konačnu listu vrlo brzo, ovoga, donijeti. Znači, jedna grupa će biti u Maksimilijana Vrhovca, u jednom prostoru gdje je i do sad bila, gdje je i do sad bila vrtićka skupina. Isto tako, stavit ćemo u funkciju područne škole Hrnetić jedan prostor i ono što je zadnje, a tu smo na neki način još u pregovorima. Radi se o jednom prostoru koji je i prije u Mahičnu bio korišten za čuvanje djece. Radi se o privatnom prostoru gdje smo u razgovoru sa vlasnikom, prostor je poprilično pogodan, odnosno može ga se vrlo brzo prenamijeniti, odnosno staviti u funkciju što se tiče smještaja, smještaja djece. Ono što mogu već sad reći, znači, osim ovog, na neki način mogu reći, interventnog otvaranja nekih dodatnih prostora koje, koji moraju zadovoljavati u konačnici i standarde koji su vezani uz boravak djece u vrtićima, mi ćemo i dalje nastaviti sa sufinanciranjem privatnog vrtića koji je samo jedan, nažalost, u Karlovcu, znači sufinanciranje privatnog vrtića je u istom iznosu kao i sufinanciranje djece koja su u gradskim vrtićima. Ostaje i dalje ova mjera sufinanciranja dijela troškova roditeljima koji svoju djecu su smjestili kod, u obrtima za čuvanje djece. To je isto jedan, jedan zahtjevan, mogu reći tako, iznos za naš, naš proračun i ono treće što je, mi smo proveli, naravno, ovo rješenje neće sad ovo ljeto, odnosno slijedeću godinu, donijet nikakav pomak, ali je činjenica da, na koncu, na tome intenzivno radimo mislim da ćemo već sljedeći tjedan potpisati ugovor ili je već potpisan ugovor sa izvođačem za vrtić Rečica. Na sljedećem vijeću, na sljedećem vijeću je i Odluka o nabavi vrtića Luščić. Mislim da bez ta dva vrtića mi ne možemo razgovarati o onom cilju, a to je da imamo kapacitete za svu djecu koja, za sve roditelje, odnosno za svu djecu koja očekuju svoje mjesto u našim vrtićima. S te strane nastojimo i riješiti jedan isto tako, akutan problem koji nije problem samo Karlovca, problem je i puno šire, a to je ovaj dio koji se veže za naše odgajateljice u vrtićima, odnosno i njih na tržištu rada u jednom trenutku nedostaje. Nemojmo smetnuti s uma da svaka nova grupa nosi i dva nova, dva nova zapošljavanja, samo okvirno po osnovi povećanja kapaciteta u našim vrtićima, mi smo zadnjih tri ili četiri godine zaposlili preko 20 novih odgajateljica. Tako da, jasno je da nemamo u ovom trenutku rješenje za svu djecu, ali ćemo nastojati taj problem riješiti u što je moguće većem broju. Što se tiče, dobro, mogu ja onda ovo što se tiče košnje, to možda ne pročelnik Greb, gospodin Vukelić može odgovoriti na to pitanje iz Zelenila. Što se tiče mislim, aha, je, znači pa evo, vi ste u biti, ja vam se, stvarno vam se na tome i zahvaljujem što ste, ovoga, otišli i korak dalje i napomenuli upravo to vrijeme, odnosno te kiše, koliko god to ljudima u našem gradu možda nekima bilo malo i onako smiješno, ali je činjenica da smo u jednom trenutku zaista imali, ne samo kiše, imali smo poplave gdje su ljudi iz Zelenila, koji rade na poslovima košnje, dva tjedna bili raspoređeni na punjenju vreća, odnosno na, kao članovi operativnih snaga civilne zaštite i s te strane, evo, ja im se i u ovom trenutku zahvaljujem na tome. Činjenica je da je kiša jednostavno odradila svoje i da se kasnilo u košnji, zato je ta trava bila tolika. Ono što je možda moglo se malo bolje odraditi, to je ovaj dio dječjih igrališta. Ono što je sigurno, mi ćemo sigurno za sljedeću godinu raditi potpuno novi plan košnje, tu nemamo više što puno, ovoga, promišljati. Naime, zeleno je u međuvremenu preuzelo i neke druge i neke druge lokacije za kosit. Što se tiče samog broja košnji, to je onaj jedan dio koji moramo biti svjesni da svaka košnja, svaka dodatna košnja iziskuje i nova i nova sredstva, ali evo ono što možemo reći u novom programu košnje kad budemo donosili proračun za 2024. godinu, će onda, ja vjerujem, biti vidljivi, vidljive i te neke nove, te neka nova rješenja, nove ideje vezano za, vezano za košnju. Ono što sad trenutno radimo, odnosno pročelnik Greb, nadležni odjel i Zelenilo, zaista nastoje, ono što se kaže, ubrzati cijeli taj postupak. Ja sam već u javnosti komunicirao i problem radne snage. Nemojmo se zavaravati. Evo, maloprije je i direktorica ViK-a spomenula jednu činjenicu, a to je da u našem Vodovodu i kanalizaciji plaće su najmanje od svih vodovoda i kanalizacije u Karlovačkoj županiji, da dalje se ne referiramo. Nemojmo se zavaravati, činjenica je da se, da na tržištu ima dosta posla i činjenica je da i mi moramo sa svoje strane o tome voditi računa i ako smo mi nastojali sa sindikatima i prošle godine, a i ove godine ići sa određenim povećanjima, odnosno sa određenim dodacima. Očito je da to će trebati pojačati u narednom razdoblju. Što se tiče skela, da, ova uklanjanja su krenula, ja ću ponoviti ono što sam govorio i do sad. Svi iznosi koji jesu, koji jesu plaćeni po pitanju skela, su iznosi koji su plaćeni iz fonda solidarnosti, znači gradski proračun nisu koštali ništa. Što se tiče ovoga čiji su skele, bio je javni poziv, po javnom pozivu su ugovori dodijeljeni. Ja se s vama slažem da su to veliki iznosi u odnosu na ono što, je li, se dobiva, ali isto tako svi moramo biti svjesni da sve te skele koje jesu u gradu, postoje dva elementa. Prvi je da ni jedna zgrada nije u vlasništvu Grada Karlovca ili su privatne, privatno vlasništvo ili su državno vlasništvo i druga stvar, sve to što se odradilo u konačnici je odrađeno zbog i isključivo sigurnosti, prije svega, prolaznika, odnosno ljudi koji prolaze uz te zgrade. Ono što se sad vidi znači, kao problem, tu ću se prije svega referirati na privatne vlasnike, gdje očito i nakon dvije godine mi nemamo, od strane privatnih vlasnika, nekakav onako, ajde, korak s njihove strane što, što i kako. Meni je jasno zašto, to su zaista veliki iznosi, pogotovo što se tiče, u jednom dijelu, ako bi se išlo u rekonstrukcije ili uređenja, u drugom dijelu uklanjanje. Mislim da čak, ako vjerojatno i ovaj tjedan kreće dalje uklanjanje, čak radi se o jednoj privatnoj zgradi u samoj Zvijezdi, mislim da je to u Križanićevoj, ono što smo mi kao Gradska uprava tu napravili, to je da taj plan elaborati, konzervatori i sve ostalo je određeno, u konačnici to radi sve Državni inspektorat, to je jako bitno, taj dio smo posložili. Isto tako sve ove zgrade na kojima su sada skele, tu ću se prije svega referirati na Baniju, smo isto tako prijavili i Državnom inspektoratu i očekujemo, ja vjerujem, do rujna, s njihove strane, neke povratne, povratne informacije. Nastojimo stvarno biti realni, s jedne strane je privatno vlasništvo, svjesni smo da vlasnici nemaju ta sredstva, s druge strane slažem se s vama da te skele ne mogu vječno biti na tim, na tim objektima i meni se nekako čini, nadam se da ćemo tijekom ove godine najveći dio tih opasnih zgrada, to posebno naglašavam, imati riješeno. Kako god okrenemo, nemojmo smetnuti s uma da se radi o zgradama koje jesu pod određenim vidom, odnosno određenom razinom zaštite i to je onaj dio koji u konačnici na neki način sve te procedure, a neću reći komplicira, ali one su zbog toga zahtjevne. Isto tako, što se tiče vremena, jasno je da su štete koje su se dogodile uslijed potresa bile puno veće u Petrinji, Glini, Sisku, na koncu i u Zagrebu. I nama je od početka bilo jasno da ćemo mi kao Karlovac možda biti zadnji, zadnji ovoga, na, na u provedbi mjera, odnosno sufinanciranja iz fonda solidarnosti, ali isto tako moram reći da smo s te strane odradili sve što smo mogli i što je bilo u našoj nadležnosti, najbrže i najpreciznije što se tiče dokumentacije. Tako da evo, ja očekujem da ćemo do kraja godine, očekujem, ponavljam, da ćemo do kraja godine opet, referirajući se na sredstva koja nisu iz Gradskog proračuna, nego su prije svega vezana za sredstva koja se spuštaju s nacionalne razine prema karlovačkoj županiji, da ćemo, ja se nadam, riješiti, riješiti ovo pitanje, pitanje skela. Očekujem da ćemo u rujnu imati i od Državnog inspektorata neku povratnu informaciju, pa ćemo to podijeliti s javnošću. Hvala.

**MARIN SVETIĆ, predsjednik Gradskog vijeća:**

Hvala lijepo, zadovoljni, ne, izvolite. Imate nadopunu.

**DRAGICA MALOVIĆ:**

Pa evo vezano na vrtiće. Da, dobro ste rekli, postojale su određene zakonske stvari gdje su se pravilnici o upisu djece u naša 2 vrtića morali uskladiti sa Zakonom o predškolskom odgoju i obrazovanju, a to znači da su djeca koja imaju prebivalište, odnosno boravište na području Karlovca, znači imaju prednost pri upisu u dječji vrtić i djeca četverogodišnjaci. Ja sam na odboru, kada smo donosili te nove pravilnike na temelju tog zakona, već upitala i pročelnicu i ravnateljice dječjih vrtića jesu li predvidjeli i u kojem postotku su predvidjeli da bi ta pravila mogla utjecati na broj neupisane djece u gradske vrtiće. Postoji još nešto, jedno saznanje do kojeg smo došli, a to je da se određeni broj djece u karlovačke vrtiće u ovim upisima, upisivao na temelju liječničkih potvrda koja su davala prednost toj djeci prilikom upisa u vrtiće. Zanima me znate li nešto o tome i koliko je djece na temelju liječničkih potvrda imalo prednost pri upisu u dječje vrtiće? To je prva replika, druga replika, zanima me, dakle, vi ste govorili samo o proračunu za narednu godinu, dakle, u ovoj godini Grad Karlovac ne namjerava povećati broj košnji. Mislim da Grad Karlovac definitivno nije odreagirao kako je trebao, nije se smjelo desiti, jedan grad ove veličine, nije smio dopustiti da dječja igrališta budu zarasla onako kako su zarasla, bez obzira na sve ove vremenske prilike, odnosno neprilike. I treća replika vezano uz uklanjanje zgrada. Da, Karlovačka županija je možda prema ovom Zakonu o obnovi zgrada oštećenih potresom, posljednja navedena od svih županija, ali i sam zakon ne daje prednost niti gradu Zagrebu, niti Sisačko-Moslavačkoj županiji, niti bilo kome drugom. Dakle, to je sve ovisilo o tome koliko je netko ažuran ili nije. Zgrade se ruše iz razloga što je njihova mehanička otpornost i statika uništena. Ruše se na temelju odluke Državnog inspektorata. I rušenje se odvija na teret državnog proračuna. Ono šta me zanima, ako sada govorimo o ovih 6 zgrada za koje se plaća najam skela, možete li nam dati informaciju kakve markice su na tim zgradama, jesu tu crvene markice, jel tu mehanička otpornost i stabilnost tih zgrada ugrožena ili nije? I zašto nisu ušle jer sam zakon možda olakšava rušenje zgrada u državnom vlasništvu, dakle, i ova Ljudevita Gaja 16 i 20 nisu u većinskom vlasništvu grada, nego većinskom vlasništvu države, ako se ne varam, nešto je privatno vlasništvo, ali ako privatno vlasništvo ugrožava živote i zdravlje ljudi i imovinu, također podliježe rušenju prema rješenju Državnog inspektorata. I sad kad sam već ovdje, možete li mi potvrditi, do mene su došle informacije hoće li se u tom programu rušenja, desiti da se sruši kuća Dragojle Jarnević? Evo, hvala.

**MARIN SVETIĆ, predsjednik Gradskog vijeća:**

Hvala lijepo. Izvolite gospodine gradonačelniče.

**DAMIR MANDIĆ, gradonačelnik:**

Ja moram reći da što se tiče upisa u vrtiće, jedan dio roditelja je i mene zvao i ja stvarno razumijem koliko je njima, pogotovo onima gdje oba dva roditelja rade, stresno ovo sad sve skupa i s te strane ono što mogu reći je da nastojimo tražiti generalno rješenje. Pojedinačnih rješenja, barem što se mene kao gradonačelnika tiče, ne može biti. Ravnateljice su dobile od strane Gradske uprave i mene kao gradonačelnika, ali i pročelnice, jasne upute da cijeli postupak upisa mora biti što javniji, što transparentniji, pod pretpostavkom, odnosno, pod uvjetom da je sve sukladno pravilnicima i zakonom. Ja zaista nemam informaciju o kojoj vi govorite i osobno neću je ni propitivati, jer ne mogu vjerovati da bi bilo tko na bilo kakav način, preko bilo kakve liječničke potvrde, koja nema utemeljenje u stvarnom stanju, išao upisati svoje vlastito dijete u vrtić. Tako da neću to ni propitivati. Ravnateljice kao odgovorne osobe, u konačnici i povjerenstvo za upise, imaju svoju razinu odgovornosti, imaju jasan, jasnu uputu, odnosno stav da redoslijed koji se bude na kraju lista kako bude objavljena po toj listi se djeca trebaju upisivati u vrtiće. Opet ponavljam iz pozicije gradonačelnika stvarno nastojimo tražiti rješenje, na koncu, bili smo i spremni za ovaj dio. Iskreno moram reći da 154 djece je brojka koju nismo očekivali, očekivali smo negdje oko 100. To je sad jedan drugi element zašto se to pojavilo i kako se to dogodilo, na tragu ovoga što smo spominjali, ali stvarno nastojimo naći rješenja koja bi ovaj broj na neki način smanjila. Naravno da oni roditelji i ona djeca koja ne dobiju svoje mjesto, njima ta rješenja neće puno pomoći. Što se tiče košnje, već sad vam se događa više košnje. Znači raspored košnji koji je bio u programu već sad je na neki način poremećen, zato što tamo gdje je sad bila treća, sad je četvrta. Znači, to se već sad događa i mi ćemo, gotovo je sigurno, u rebalansu morati sa Zelenilom taj dio košnji na neki način refundirati. Ono što je činjenica, Zelenilo kao tvrtka ima i neke svoje prioritete, odnosno redoslijed, redoslijed košnji. Slažem se s vama i tu mislim da i ekipa u Zelenilu isto tako je svjesna toga da dječja igrališta ne mogu biti, ne može ih se kositi isključivo kad dođu na red, u redoslijedu košnje. Znači, to definitivno treba pojačati i tu se dogodio propust, tu nema dileme. Što se tiče rušenja, da, zgrada je u prijavi prema Državnom inspektoratu vezano za zgradu Dragojle Jarnević, s tim da tu moramo imati onaj element privatnih vlasnika i tako dalje i tako dalje da sada ne idem, da sad ne idemo u detalje. Mislim da je ovdje jako važno naglasiti jednu, jednu, jednu stvar vezano za ruševne objekte, odnosno objekte koji ulaze u fazu, u fazu rušenja ili će doći na neki način na red, a to je da nije cilj srušiti objekte. Znači, mi kad smo prije, vi ste spomenuli 2 godine, mi kad smo krenuli u cijelu tu proceduru, mi smo čak u jednom trenutku možda otišli pedalj naprijed, onda je i država na neki način to posložila na način da moraju konzervatori, odnosno Ministarstvo kulture, za te objekte dati određene suglasnosti, elaborate i tako dalje i tako dalje, recimo, kod Gajeve 20, to mislim da niste ni primijetili, je li, tamo smo u jednom trenutku morali zaustaviti rušenje da se spasi, da se spase neki elementi na zgradi koje smo zbrinuli. Znači, tu negdje definitivno moramo, po meni, imati na umu da objekti koji jesu definitivno nesigurni, da ne kažem ruševni, da ulaganje u njih, na tragu određenih obnova, isto tako košta. Privatni vlasnici nemaju taj novac. I tu sad negdje treba, zato kažem, naći nekakve, nekakav, nekakav srednji, srednji put. Bez toga bojim se da ćemo, da će nam dosta toga otići u, odnosno izgubit ćemo, izgubit ćemo vrijeme. Što se tiče skela, opet ću ponoviti mislim da tu ovaj element koji je komuniciran prema van, da je tu, da su se skele stavljale zato što, eto, možda, jesu li trebale ili crvena ili žuta ili ne znam koja, ono što tvrdim odgovorno, a tu se poziva i na one stručne službe grada, definitivno svaka skela koja je stavljena, ona u ovom trenutku štiti prolaznike od bilo kakvog, bilo kakve opasnosti. Sjetimo se kad je, evo, recimo, sad smo uklonili Gajevu 20, što ćemo s onim objektima koji su preko puta, koji su isto tako u lošem stanju, kao vjerojatno i Gajeva 20. Tako da nama je u interesu da se te skele što prije što prije, što prije maknu. Opet kažem, nismo, ono nabrijani na rušenje, ali smo isto tako svjesni da jedan dio objekata se neće moći drukčije riješiti.

**MARIN SVETIĆ, predsjednik Gradskog vijeća:**

Hvala lijepo, ja pozivam dalje uvaženog potpredsjednika Gradskog vijeća Grada Karlovca, gospodina Alenka Ribića, izvolite.

**ALENKO RIBIĆ:**

Lijep pozdrav svima, evo imat ću dva pitanja, vezana su uz naselje Drežnik. Prvo je za pročelnicu Kujinek. Prvo je za pročelnicu Kujinek. Vidjeli smo, svjedoci smo zadnje vrijeme medijskih natpisa oko dječjeg igrališta i kako nije završeno, kako su radovi stali, pa bi vas molio da pojaste koja je daljnja dinamika, kada će radovi biti nastavljeni, što se još treba napraviti, kada se očekuje završetak tog dječjeg igrališta? Drugo pitanje za pročelnika Greba. Imamo urušavanje, došlo je do urušavanja, nakon ovih poplava, do urušavanje ceste u Dubrovačkoj ulici u Drežniku. Cesta je sada zatvorena, znači radi se o iznimno važnoj cesti, odnosno o glavnoj cesti u naselju Drežnik. Sada je promet preusmjeren na lokalne ulice koje su izuzetno uske i opasne za prometovanje. Dolazi do, čak do toga da neodgovorni vozači pomiču prometnu signalizaciju, voze se po nogostupu, ali i cesta, znači nastavak Obale Trnskog, onaj zavoj prema Dubrovačkoj ulici je, također je, također je popucala i tu je postavljena prometna signalizacija semafori. Mene zanima kakva je daljnja dinamika, odnosno što se trenutno poduzima po tom pitanju. Evo, hvala.

**MARIN SVETIĆ, predsjednik Gradskog vijeća:**

Hvala lijepo, ja pozivam uvaženu pročelnicu, gospođu Dijanu Kujinek, izvolite.

**DIJANA KUJINEK:**

Lijepi pozdrav svima. Dječji igralište u Drežniku u Hvarskoj ulici, projekt je vijeća gradski četvrti Drežnik - Hrnetić, koji je grad podržao kroz program KaKvart i to u dvije faze. Prošle i ove godine, budući da je tako i predviđeno. Prošle godine odrađeni su svi pripremni, pripremni radovi, ove godine postavljena su igrala, a trenutno nas još očekuje nasuti zemljanu podlogu, posijati travu i postaviti zaštitnu ogradu. S obzirom na sve navedeno, očekujemo da će djeci igralište biti otvoreno do dana grada Karlovca.

**MARIN SVETIĆ, predsjednik Gradskog vijeća:**

Hvala lijepo, ja pozivam uvaženog pročelnika, gospodina Daria Greba izvolite, uvaženi pročelniče.

**DARIO GREB:**

Lijep pozdrav svima. U naselju Drežnik nalaze se dva ulegnuća, znači jedno je u samom zavoju, u blizini zida Hrvatskih voda i drugo ulegnuće koje se nalazi u Dubrovačkoj ulici. Znači prvo ulegnuće koje nam se pojavilo je u samom zavoju koje pratimo od samog početka i postavili smo signalizaciju u smislu semafor, privremenih semafora iz razloga da smanjimo samo opterećenje koje se u tom trenutku pojavljuje u vanjskom zavoju. Upravo ova problematika je potaknula jedan sastanak, sastanak koji je odrađen u sastavu ispred stručnih službi grada Karlovca, prometnog Odsjeka, Odsjeka za promet, predstavnika Hrvatskih voda, Vodoprivrede, Vodovoda i kanalizacije. Zajednički zaključak koji je tad polučio, je onaj dopis koji smo poslali prema Hrvatskim vodama. Očekujemo povratnu informaciju i evo, obvezujemo se tu istu informaciju pustiti, znači u trenutku kada ju dobijemo od strane Hrvatskih voda. Zašto, presložena je situacija i problem u ovom slučaju, jer ulegnuće samo, zaključak na tom sastanku je bio, da se nalazi na puno većoj dubini. Dubina koja se nalazi na otprilike 7 do 8 metara i u podnožju je samog zida, a zid je u ingerenciji, odnosno u nadležnosti Hrvatskih voda. Stoga, dok Hrvatske vode ne daju povratnu informaciju, ne smijem izlaziti sa rješenjem, odnosno zaključkom. Druga, drugo ulegnuće koje se nalazi u Dubrovačkoj ulici i jutros je bila komunikacija sa stručnim službama i Vodovoda, a i podizvođača koji će u roku tjedan dana biti na terenu i očekujemo rješavanje ove situacije. Upoznati smo s ovim, ali kažem, evo, s obzirom na one sve rokove koje imamo i prema drugim gradilištima, ali kažem, ovu situaciju pratimo i pokušat ćemo riješiti u najbržem roku, ponavljam još jednom u roku tjedan dana. Hvala.

**MARIN SVETIĆ, predsjednik Gradskog vijeća:**

Hvala lijepo, zadovoljni, hvala lijepo. Ja pozivam dalje uvaženu vijećnicu, kolegicu Anu Matan, izvolite.

**ANA MATAN:**

Hvala vam svima, puno. Hvala puno, dobar dan. Ja isto imam 3 pitanja u ime kluba. Prvo je pitanje za gradonačelnika. Nekako se i nastavlja na ono što je kolegica Malović pitala. Znači, svi sa zanimanjem pratimo radove u Zvijezdi, bilo da se radi o postavljanju nove komunalne infrastrukture, bilo da se radi o rušenju ili rekonstrukciji objekata. Tu je hrpa mehanizacije koja prolazi i svi ti radovi oštećuju, manje ili više, ostale objekte u Zvijezdi. Primjerice, dobila sam video koje pokazuje jedno ozbiljno propadanje nogostupa, uslijed prolaska teških kamiona, što je moguće oštetilo i temelje obližnjih zgrada. Građani sami ne mogu znati čiji su kamioni koji prolaze, čiji bageri ruše, čiji bageri kopaju, puno toga se radi. Možete li im vi reći kome se mogu obratiti sa svojim odštetnim zahtjevima, u kojem roku, koju dokumentaciju trebaju donijeti kako ne bi njihova imovina ostala, odnosno kako oni ne bi ostali oštećeni na način da moraju sami onda te ozbiljno narušene svoje objekte sanirali. Znači, to je za gradonačelnika. Drugo pitanje je za pročelnicu Malović. U gradu postoji više punionica za električne automobile za koje struju plaća Grad Karlovac, a gdje vlasnici besplatno pune svoje, svoja vozila, neovisno radi li se o osobnim automobilima ili poslovnim automobilima, neovisno o tome radi li se o automobilima Karlovčana ili nekog drugog tko dođe i stane napuniti svog Teslu na račun Grada Karlovca. Možete li nam reći koliko je grad Karlovac javnim novcem, dakle novcem svih nas, do sada platio struju za te punionice, koje, složit ćete se, ponajviše koriste onima sa dubljim džepovima rekla bij, je l', koji imaju električne automobile. I treće je pitanje za pročelnika Greba. Tiče se sigurnosti na cesti Donja Jelsa koja vodi do osnovne škole na Jelsi. Na toj cesti nema nogostupa, nema ugibališta za autobuse i nema uspornika, odnosno ležećeg policajca koji postoji kod većine drugih škola. Sigurnost učenika i drugih prolaznika je ozbiljno ugrožena. Znači, dobili smo više upita u vezi toga. Smatram da bi nam sigurnost sve karlovačke djece i prolaznika trebala biti jednako važna, pa vas pitam koji su planovi vašeg odjela da se poveća sigurnost učenika osnovne škole Jelsa na tom području? Evo, hvala vam.

**MARIN SVETIĆ, predsjednik Gradskog vijeća:**

Hvala lijepo, ja pozivam uvaženog gradonačelnika, izvolite.

**DAMIR MANDIĆ:**

I mi smo dobili nekakve upite slične ovome što ste, što ste vi rekli. Vi ćete se sjetiti kad je krenula i kad je potpisan ugovor, konkretno za Zvijezdu, da smo tada u jednom trenutku, ovoga, početak radova je čekao skoro nekih 2 mjeseca upravo zato što je izvođač radova napravio snimku postojećeg stanja, očekujući da će vjerojatno uslijed radova doći moguće do nekih, do nekih oštećenja i s te strane izvođač radova ima određenu odgovornost. Svi oni građani koji žive u samoj Zvijezdi, znači, a pretpostavljaju ili ako im se dogodilo nešto, prije svega, moraju javiti tvrtci Vodovod i kanalizacija. Tvrtka Vodovod i kanalizacija dalje onda to transferira prema izvođaču, izvođaču radova. Ono što je isto tako činjenica, postoje određene procedure i ... u takvim slučajevima, ali evo, za sve građane znači koji, ne radi se samo o Zvijezdi, radi se i o drugim gradilištima u gradu, koji sa svoje strane pretpostavljaju ili tvrde, kako god, da im je došlo do određenog oštećenja uslijed radova, u govorimo, naravno, ovdje o aglomeraciji, javljaju se Vodovodu, Vodovod dalje prema izvođačima. Što se tiče vrelovoda, onda Toplana, pa Toplana prema izvođačima, ako je nekakav projekt koji je vezan za fond solidarnosti ili neki drugi, ide se prema investitoru. Ali opet kažem ono što je jako važno, svi moraju imati na umu da je konkretno u Zvijezdi, izvođač 2 mjeseca u biti čekao s početkom radova, dok nije napravio snimku postojećeg stanja. Pogotovo to se odnosi na zgrade, odnosno na fasade. Ovo drugo pitanje vezano uz punionice i treće će vam odgovoriti pročelnik Greb, jer to je u njegovom odjelu.

**MARIN SVETIĆ, predsjednik Gradskog vijeća:**

Hvala lijepo, pozivam uvaženog pročelnika izvolite.

**DARIO GREB:**

Pa svima nam je jasno da su uvođenjem električnih punionica rađeni poticaji za nove tehnologije, one koje nam slijede. Znači, električni promet i slično. U samom startu to je išlo kroz poticaj i poticanje takvih modela komunikacije prometa motornih vozila, u svakom slučaju, razvojem tehnike, tehnologije povećao se i pritisak na ova vozila, na ova parkirna mjesta, odnosno punionice i samim time došli smo do jednog zaključka. U ove punionice je potrebno ugraditi određene modeme kako bi se iste mogle konzumirati u onom svom komercijalnom smislu, odnosno u eksploataciji, znači da bi išli u naplatu, odnosno komercijalizaciju istih parkirališnih mjesta. Kroz prošlu godinu, krajem prošle godine smo iste punionice opremili i upravo sada razrađujemo modele na koji način ići u ovu aktivnost, kako sam rekao, u naplatu sa tim istim punionicama. U ovom trenutku vam ja sa sigurnošću ne mogu reći koliki su iznosi, ali ću vam se pisano očitovati vezano za ovo pitanje. Vezano za pitanje broj 3, isto tako, ako mi dopustite da napravimo jednu konzultaciju u mom Odsjeku i za promet i održavanje i susjedni odjel, pa da vam se pisano očitujemo.

**MARIN SVETIĆ, predsjednik Gradskog vijeća:**

Hvala lijepo, izvolite, ne morate ustajat, Mirna, hoćeš molim te. Dobro. Dobro.

**ANA MATAN:**

Dat ćete nam malo produžetaka, da. Evo, hvala. Samo ako možete malo precizirati, ako su radovi na aglomeraciji, ViK, ako su radovi na vrelovodu, Toplana, je l' tako, a ako su radovi rušenja, samo ako možete precizirati kome onda i kako? Jer kažem, mislim, građani sami ne mogu znati tko je zapravo, je l', kojim poslom je neki bager bio ispred njihove kuće? Mislim, mogu pretpostaviti, ali ne mogu sa sigurnošću znat. Znači tako ako možete samo to precizirati. Što se tiče punionica, pročelnica Malović je nas, prošli put kad sam postavila to pitanje, informirala da Grad Karlovac nema mogućnost, nije registriran je l', za prodaju struje i za naplatu struje, pa ako može malo, u kom smjeru se planira riješit to pitanje naplate struje, vjerujem da ću dobiti pisani odgovor o tome koliko je do sada potrošeno, a što se tiče Jelse, mislim, ja vas razumijem da se vi hoćete konzultirati, međutim javnost vjerojatno zna. To je već dugi niz godina problem i tamo se ljudima obećaje da će se ići u neku rekonstrukciju te ceste. To se samo odgađa za neku daleku budućnost, pa vas molim da razmislite o nekom kratkoročnom, a efikasnom rješenju koje će doprinijeti sigurnosti djece, bilo da se radi o usporniku kažem, odnosno popularno ležećem policajcu koji postoji na svim drugim prometnicama gdje su škole ili na većini, koliko je meni poznato, ili barem ako se to ne može u kratkom roku do sljedeće školske godine, da se barem onda ugradi kamera, jer tamo auti, odnosno i kamioni, zbilja jure i zbilja je opasno. Evo, pa ako možete barem nešto obećati našim sugrađanima kako se može promet tamo učiniti sigurnijem u nekom kratkom, kraćem razdoblju. Evo, hvala puno. Odnosno kraćem roku.

**MARIN SVETIĆ, predsjednik Gradskog vijeća:**

Hvala lijepo, evo, izvolite, gospodine gradonačelniče.

**DAMIR MANDIĆ, gradonačelnik:**

Naravno da je građanima, da je građanima ovoga, teško, teško prepoznati ili vidjeti čiji je to kamion, čiji je to bager, ali mislim da opet na neki način mogu, mogu ovoga, procijeniti u sklopu kojih radova se nešto, nešto, nešto dogodilo. Što se tiče rušenja, to je Grad Karlovac, znači to se trebaju javiti nama u Gradu Karlovcu, mi ćemo, kao što smo Gajevu, znači komuniciramo zaista svaki objekt koji kreće ili ide u rušenje, odnosno uklanjanje, tako ćemo i narednih dana po tom pitanju komunicirati tako da građani budu spremni. Ja ću se samo kratko, dobiti ćete ove podatke vezano za punionice, ja ću se tu samo kratko osvrnuti. Znači, vidim da i jedan dio naših sugrađana to isto tako dovodi u pitanje. Jasno mi je i zašto. Mi smo upravo iz razloga kad smo shvatili da ona prvotna namjena, a prvotna namjena je bila na neki način popularizirati tu zelenu, zelenu energiju, odnosno električne automobile, kad smo vidjeli da nam i privatnici stanu na ta parkirališna mjesta pa pune svoje automobile, mi smo u biti i pokrenuli ovaj postupak koji ide za tim da se ta, da te punionice ne budu više, ne budu više promotivne, nego da se na neki način na njima naplaćuje. Model će naravno, nadležni odjel složiti i pronaći. Sjetit ćemo se da smo u biti prvi put krenuli kad je na Ilovcu postavljeno onih 10 punionica za, prije svega automobile Tesla. Nama je tada ta tvrtka donirala dva, dvije punionice koje su u biti univerzalne za ostale automobile. Mi smo onda to kasnije nadograđivali, tako da ja vjerujem da ćemo vrlo brzo, na neki način opet ući u nekakav balans, popularizirajući taj zeleni promet koliko je moguće, ali opet, imajući na umu da to ipak treba u jednom trenutku, trošak ne može snositi sam, sam Grad Karlovac. Vi ćete se sjetiti, da, neki su pitali kako je to moguće. Znači, isti vam je princip kao što smo, ne znam, prije 3, 4 godine iz gradskog proračuna izdvojili milion kuna za sufinanciranje obnova, energetskih obnova zgrada u gradu Karlovcu, gdje je 10 zgrada prošlo na EU, od toga onaj njihov dio vlastiti je Grad sufinancirao sa 100 tisuća kuna svaku zgradu. Znači to vam je program, to je u biti taj dio koji, na neki način, je promoviranje i poticanje ovog zelenog. Što se tiče prometa kod škole, osnovne škole, odnosno područne škole na Velikoj Jelsi, tamo već postoji pokušaj, a to je onaj mjerač brzine koji je napravljen. Što se tiče ležećih policajaca, odnosno uspornika prometa i na zborovima građana je prošle godine bilo zaista puno zahtjeva, mi smo na neki način i tu pokušali sa građanima malo otvoriti i druge teme jer imamo situaciju da se stavi ležeći policajac, onda nam se javljaju građani kojima smeta kada kamion na svojim amortizerima, je li, prolazi preko tog uspornika. Tu negdje bi ipak bilo dobro da i građani sa svoje strane kroz nekakvu inicijativu se izjasne o tom usporniku prometa. Naravno, treba napraviti elaborat i to da rade i odsjek i policija i tako dalje, ali evo, recimo, mislim da na Gazi sada imamo situaciju gdje postoji inicijativa, gdje će ići, ići će se raditi elaborat, to će se napraviti. Imamo na Švarči kada se završi gore, kada se asfaltira, ali tu stvarno onda očekujemo od građana da to bude nekakvo većinsko raspoloženje ljudi koji direktno stanuju na tom, na tom prostoru. Što se tiče škola i vrtića, tu moram reći nismo baš, toliko ovoga, puni razumijevanja prema građanima, tu idemo sa uspornicima, bez nekih posebnih inicijativa, ali kažem ovdje evo.

**MARIN SVETIĆ, predsjednik Gradskog vijeća:**

Hvala lijepo, ja dalje pozivam uvaženog vijećnika, gospodina Tihomira čohana, izvolite.

**TIHOMIR ČOHAN:**

Hvala predsjedniče, pozdrav svima u vijećnici. Imao bih dva pitanja za gospodina gradonačelnika. Prvo pitanje, već smo se dotaknuli teme košnje, pa me zanima, sada znam da nije pod ingerencijom grada košnja državnih cesta, ali evo, sada je već sredina lipnja, to jest druga polovica lipnja, državne ceste su nam u velikom kaosu što se tiče sigurnosti, kako automobila, tako pogotovo motociklista, biciklista, pješaka, pa da li imate informaciju kada će krenuti ta košnja državnih cesta? Drugo pitanje je, tiče se obilaznice na Turnju. Vidio sam da se prilazni putevi kao obilaznici asfaltiraju, semafori su postavljeni, pa me zanima sada kada možemo očekivati otvorenje te obilaznice za promet. I samo bi, ako smijem, se nadovezao evo na tezu kolegice Matan. Što se tiče električnih vozila, vlasnik sam električnog vozila i mogu, evo reći, ne, ne, nego evo, samo mogu reći da nije samo za one dubljega džepa, zahvaljujući, evo, Vladi Andreja Plenkovića koji sa poticajima podupire električna vozila, tako da, vjerujte mi, vozite skuplji auto od mog električnog. Hvala.

**MARIN SVETIĆ, predsjednik Gradskog vijeća:**

Dobro. Hvala lijepo, ja pozivam gospodina gradonačelnika, izvolite.

**DAMIR MANDIĆ, gradonačelnik:**

Izgleda da ... da. Dobro, što se tiče košnje na državnim cestama da, to je bilo, neki dan je isto bilo, čini mi se, i na nekoj nacionalnom, jednom mediju. Ta informacija koja je vani i ona je točna, znači bila je, Hrvatske ceste koje održavaju državne ceste, su provele novi postupak jer je isti kao postojeći ugovor. Novi postupak javne nabave, izabrali su tvrtku koja je bila najjeftinija na tenderu, na natječaju. Ja sam odradio sastanak, prije svega sa novim ravnateljem ispostave Hrvatskih cesta u Karlovcu. To je bila u biti i prva tema što se tiče grada, prije svega zbog brze ceste, jer je ulaz u grad stvarno u jednom trenutku bio katastrofalno. Moram reći da smo tu, evo, sa svoje strane i sami poduzeli određene korake, pa smo tu brzu cestu pokosili ne čekajući da se potpiše ugovor jer bilo je neizdrživo. Ja bi sada ovdje mogao ovako reći, nadam se da mi nitko neće zamjeriti, je l'. Javna nabava kao takva uvijek ima dva kraja. Jedan je onaj najjeftiniji i ekonomski najpovoljniji. Nitko, ja mislim, u Hrvatskoj, još nisam čuo za slučaj da je netko izabrao ekonomski najpovoljniju ponudu, a ona ne uključuje da je najjeftinija. Svi mi koji smo u javnim poslovima ćemo, odnosno službe koje rade na tim poslovima, će bez pardona uzeti najjeftiniju. Pa na koncu, ako ćemo ići korak dalje, sjetimo se Kalvarije i dan danas sa D6, D6 se dogodio samo zato što je ponuđač bio 10 miliona jeftiniji od procijenjene vrijednosti. Zato se i događaju takve stvari. Na koji način Hrvatske ceste to namjeravaju riješiti, ono što je nama dana garancija, da oni zaista s tim novim izvođačem, koji na koncu ima i svoj ugovor, nastoje na dnevnoj razini ga uvoditi u posao. Mi smo već sad, znači prije, kada je bio sastanak, prije desetak dana, stavili upitnik nad zimskom službom. Znači usred ljeta, jer smatramo da ako čovjek nije kadar pokositi, možemo samo zamisliti što će biti kad dođe snijeg. Tako da ovoga, bez da mičemo odgovornost sa, s grada, jednostavno je situacija takva kakva je. Ja se nekako nadam i mi ćemo inzistirati da taj izvođač što prije uđe u, preuzme posao, da ga se uvede i da radi ono na koncu za što se javio. Činjenica je da tvrtka nije iz Karlovca, do sad je to radila tvrtka iz naše županije. To je opet poseban problem, ali evo, mislim da postoje neki osigurači unutar tog ugovora, ako se ne ispoštuju, ako se ne ispoštuje ono što je ugovoreno, da se i taj ugovor može raskinuti i što se tiče nas sa razine Gradske uprave, to ćemo i tražiti, odnosno to je ono što mi smatramo da treba napraviti ako se ne bude poštivalo što je ugovoreno. Što se tiče obilaznice, ono što mogu ovdje danas reći, mogu reći da smo na dnevnoj razini, tjednoj razini smo u kontaktu s Hrvatskim cestama. Da, lagano to ide svome kraju. Ono što je bio jedan veliki uteg, on je, hvala Bogu, napokon riješen i tu moramo zahvaliti ministarstvu graditeljstva. Znači, usklađeni su i građevinski, što se tiče građevinskih dozvola, dva projekta obrane od poplava, odnosno obilaznice i obilaznica je bila u postupku izmjene građevinske dozvole, ta građevinska dozvola je dobivena. Ja čak očekujem da će ovaj tjedan biti zahtjev za tehničkim pregledom i čim se dobije uporabna dozvola, obilaznica da će biti puštena u promet. Kad će to, kad će to biti, hoće biti do kraja ovog mjeseca ili prvi tjedan srpnja, ne bih se sad htio obvezati, ali je činjenica da ćemo, evo i taj, u biti projekt Ministarstva prometa, odnosno Hrvatskih cesta privesti, privesti kraju. Tu imamo isto tako, je par lokacija uz samu obilaznicu gdje izlazi na samu obilaznicu. Možda naši stanovnici dolje nisu najsretniji sa rješenjima, ali definitivno ta obilaznica će jednom velikom broju stanovnika, ne mislim tu samo na Turanj, donijeti onu sigurnost koju i zaslužuju.

**MARIN SVETIĆ, predsjednik Gradskog vijeća:**

Hvala lijepo, zadovoljni, hvala lijepo. Ja pozivam uvaženu potpredsjednicu Gradskog vijeća Grada Karlovca, gospođu Ehlimanu Planinac. Izvolite.

**EHLIMANA PLANINAC:**

Lijepi pozdrav svima. Ovako, ja bih prvo pitanje postavila gospodinu Ivki. Dakle, naime, primjećujemo da su se u nekim kvartovima, gradskim četvrtima, počeli pojavljivati čagljevi koje privlače glodavce, odnosno štakori koji se pak, uvjetno rečeno, su privučeni mirisima iz spremnika za bio otpad. Pokazalo se i da je pristup zaključavanja spremnika nefunkcionalan. Često vidimo prepunjene spremnike koji jako nagrđuju okoliš. Vi na, na, prethodno izjavili da ste zadovoljni funkcioniranjem prikupa i edukacijom građana, no u praksi se to ne vidi nažalost. Što ćete učiniti da se ova situacija popravi? Jer, napominjem, čeka nas ljeto koje će trenutno situaciju dodatno pogoršati i jeste li svjesni zapravo koliki je javnozdravstveni, da ne kažem sigurnosni također, problem koji uzrokuje vaša tvrtka sa, koju vi vodite sa ovakvim načinom gospodarenja otpadom. Sljedeće moje pitanje je predsjedniku Gradskog vijeća. Dakle, službeno je počelo u šumariji Karlovac upisivanje za, ljudi za drvnu masu da bi, je l', si naručili drvnu masu, upisi i narudžbe. Koliko doznajemo, još uvijek nisu zaključene narudžbe od prošle godine. Problem jest taj da ogrijeva nema i činjenica da je cijena ogrijeva ekstremna. Šumarije nisu u stanju opskrbiti domaćinstva trupcima, pa ako treba, da ih ljudi i sami režu i cijepaju, a istovremeno kamioni svakodnevno voze drva u inozemstvo. Što mogu očekivati građani koji se griju na drva i koji su vam prioriteti? Dakle, sezona grijanja za Karlovčane ili snadbjevanje prekupaca, koji te iste trupove, vidimo u kamionima, svaki dan voze u Sloveniju, Italiju i tako dalje. Hvala.

**MARIN SVETIĆ, predsjednik Gradskog vijeća:**

Hvala lijepo, evo za početak, ja ću uvaženog direktora gradske tvrtke Čistoća, gospodina Vlatka Ivku pozivam, izvolite, imate riječ.

**VLATKO IVKA:**

Dobar dan svima. Zahvaljujem na pitanju. Evo što se, prvo ste pitali za bio razgradivi otpad. Bio razgradivi otpad se prikuplja u smeđim spremnicima koji na sebi gore imaju brtvu. Znači, tako da se što manje šire mirisi, a da, ako se dobro ne zatvori spremnik za bio razgradivi otpad, mirisi su jači, a ono što mi možemo u gradskoj tvrtki Čistoća poduzeti, što ćemo poduzimati i radimo. Radimo to da ih, kada krenu sada vrućine, evo, kao što vidimo i svjedoci smo da smo ovih dana i krenuli, krenut ćemo sa barem jednom do dva puta mjesečnom pranjem tih spremnika jer imamo stroj, to jest vozilo već nekoliko godina koje služi za pranje spremnika kako bi se ti spremnici pružali što manje neugodnog mirisa. Moramo biti svi zajedno svjesni da u biorazgradivim spremnicima se nalaze ostatci hrane i to je, jednostavno dolazi do određenog truljenja i naravno da ne mogu ugodno mirisati, ali tako je kako je i mislim da tu, ne samo u gradu Karlovcu, nego nigdje u svijetu se drugačije ne može reagirati, nego što reagiramo mi po pitanju biorazgradivog otpada. Odvozi se redovito i nisam imao na terenu, niti sam vidio da u smeđim kantama ima negdje viška otpada. Što se tiče zaključavanja spremnika i otpada kraj spremnika, slažem se sa vama. Uvijek postoje određeni problemi. Neki predstavnici stanara zaključavaju svoje spremnike, neki ih drže otključanima, to je mogućnost kako bi si mogli regulirati visinu cijene odvoza otpada u varijabilnome dijelu. Nažalost, to je prepušteno i to mora biti propušteno zakonskom odredbom građanima, to jest predstavnicima stanara u kolektivnom stanovanju i to je njihova dobra volja da li će ga zaključavati ili neće. Da, imate isto, mogu vam potvrditi i da je bilo tamo sa 1.5. možda određenih problema jer smo mijenjali raspored odvoza. Kad smo promijenili raspored odvoza otpada, dešavalo se da smo napravili određenu zbrku na terenu i neki predstavnici stanara jednostavno su zaboravili određene dane otključati svoj spremnik i spremnik mi nismo mogli isprazniti. To sada evo, ja, moja ekipa, ja osobno, obiđem, pa čak minimalno jednom, ja osobno, jednom tjedno grad i bacim oko da vidim što se nalazi i da li su spremnici pretrpani ili nisu. Mi smo otvorili u gradskoj tvrtci Čistoća isto tako interventnu liniju koja, nažalost, pobire smeće koje se nalazi uz spremnike. Takav sustav gospodarenja otpada treba proći i vrijeme da se ljudi naviknu, dosta ljudi jednostavno, ne da im se iz neke mogućnosti ili zaborave uzeti ključ i ostave svoje smeće kraj spremnika, a mi interveniramo maksimalno koliko možemo, morate shvatiti i nas. U gradu Karlovcu ima jako puno spremnika i mi ne možemo u svakom, u svakoj sekundi vidjeti da li je netko ostavio smeće kraj spremnika i da li to smeće stoji sa strane. Čim se uoči kažem, poslovođe i interventni tim kruže gradom, čim se uoči, to se rješava i pomiče se. Nismo smanjivali u gradskoj tvrtci Čistoća broj odvoza miješanog komunalnog otpada. Znači, broj odvoza je ostao isti i odvozi se smeće konstantno, iako iz ekonomičnih, iz ekonomičnosti i gledanja ekonomije u naredni, u narednom periodu trebalo bi isto tako smanjiti odvoz miješanog komunalnog otpada, jer jako puno kontejnera kad mi dođemo, nisu napunjeni i ne odvozimo ih ili nisu otključani, a isto tako moram napomenuti da smo povećali odvoz plastike i papira u gradu Karlovcu sa jednom na dva puta i na zgradama gdje je to pojačana potreba, interventno odvozimo, pa čak i svaki tjedan jednom. Isto tako apeliram na bilo koga kad vidi da ima negdje smeća, javite nam. Mi ćemo, mi ćemo stvarno dati sve od sebe jer naša svrha i cilj postojanja je da nam grad Karlovac bude čist i uredan i ja se za to zalažem i dajem sve od sebe. Isto tako prenosim to i na svoje djelatnike. Još uvijek ponavljam, može se desiti da bude uz neki kontejner viška smeća, ali moram, ali odgovorno tvrdim, čim se uoči mi ga mičemo, iako kažem, više je tu, tu je isto tako potreban, potrebna je još određena količina vremena da se građani priviknu na takav sustav gospodarenja otpada i da jednostavno smeće se odlaže redovito u spremnike. Da, mi smo zadovoljni ovim sustavom gospodarenjem otpada. Ja kategorički tvrdim, kažem, obilazim redovito grad, nema preveliki, nema prevelikih problema. Tamo gdje ima, evo, posipava se pepelom i kažem, uredu je, shvaćam i odradit ćemo najbolje što možemo.

**MARIN SVETIĆ, predsjednik Gradskog vijeća:**

Hvala, lijepo, zadovoljni. Ne, dobro, evo, izvolite.

**EHLIMANA PLANINAC:**

Dakle, okej. Brtve na spremnicima za biootpad su izuzetno nekvalitetne. To smo već ustanovili, tako da to žali Bože i zatvarati kad često puta ni ta guma ne dihta. Nadalje, ono što je bitno jest da je vaša tvrtka, odnosno vi ste dužni educirati građane, a to ne donosi rezultate i samo ću još dodati komentar da je u srednjem vijeku tako harala kuga.

**MARIN SVETIĆ, predsjednik Gradskog vijeća:**

Izvolite, uvaženi direktore, izvolite.

**VLATKO IVKA:**

Prvo ću se na ovaj prvi dio nadovezat. Što se tiče edukacije, ja moram napomenuti da smo jako, jako aktivni u Čistoći što se tiče edukacija i provodimo edukacije po osnovnim školama. Znači, krećemo od najmanje dobi naših građana jer su smatramo da su djeca ta koja, kojih se mora, u kojima se mora pobuniti svijest gospodarenja otpadom i redovito u svim osnovnim školama održavamo edukacije i obišli smo sve osnovne škole, održali smo edukacije od prvog do četvrtog razreda u ovom, ovom sada, ovoj školskoj godini, a u devetom mjesecu također krećemo sa novim edukacijama gdje ćemo educirati djecu starijih uzrasta, a isto tako educirali smo građane putem letak, to jest putem plakata koji su bili u, oglašeni po cijelom gradu na, u svjetlećem reklamama. Znači, kako staviti otpad, kako reciklirati otpad, kamo ga odvesti i kažem, imali smo nedavno press konferenciju gdje se vidi da se stvarno povećalo korištenje reciklažnih dvorišta. Znači, povećalo se za 44%, u odnosu na prošlu godinu. Znači, sav taj otpad građani dovoze na reciklažni, na reciklažna dvorišta, što smatram isključivo zaslugom, edukacijom koju provodimo i koju činimo. Možemo još više, sigurno da se može više i prihvaćam i trudit ćemo se još više, a što se tiče kuge, ne moramo se bojati kuge sigurno, jer kugu smo prošli taj period života, a isto tako napomenuo sam da ćemo imati sada, krećemo se redovitim pranjem kontejnera, tako da do tog sigurno neće doći.

**MARIN SVETIĆ, predsjednik Gradskog vijeća:**

Hvala lijepo, hvala lijepo. Samo ću, samo ću još evo, ovdje mi je uvažena vijećnica, kolegica Dragica Malović, ima nešto za uvaženog direktora tvrtke Čistoća, pa evo, molim vas vi, ovoga, prokomentirajte i evo, izvolite. Evo na kraju, uvažena potpredsjednica Gradskog vijeća je postavila pitanje. Ja ću sada vrlo rado odgovoriti na to pitanje. Samo evo, kaže članak 80. da vijećnici mogu u aktualnom satu postavljati vijećnička pitanja gradonačelniku, zamjeniku gradonačelnika i pročelnicima upravnih tijela u svezi poslova te njihova djelokruga rada. Nisam ni jedan od navedenih, ali ću vrlo rado odgovoriti na pitanje i hvala vam lijepo što ste mi postavili to pitanje. Znači, šta se tiče i ove ogrjevne sezone, potražnja, u pravu ste, potražnja za ogrjevnim drvetom je velika. Ja moram reći na početku, znači na, kada je krenula kriza u Ukrajini, Vlada Republike Hrvatske je snizila cijenu navedenog energenta na prodajnim mjestima, znači na blagajnama Šumarije, za 20% od ... cijene upravo za, za žitelje, kako bi lakše prebrodili tu krizu koja je, koja je nastala, odnosno ta cijena je aktualna i sada. Prema tome ljudi, znači potražnja je ogromna, ljudi traže, mi imamo, Upravo šuma podružnica Karlovac, 14 aktivnih blagajna, znači po šumarijama, naravno, tu je i komercijalni odjel Uprave šuma Karlovac, pa i ovim putem navala je zaista velika, ogromna i ja mogu samo reći neka ljudi i dalje komuniciraju prema šumarijama, odnosno prema komercijalnom odjelu. Nitko sigurno neće niti u ovoj ogromnoj sezoni ostat od žitelja bez svog ogrijeva, tako da o tome nema, ne moraju ljudi brinuti. Naravno, mi tu imamo obveze i prema ugovornim kupcima koje moramo ispoštivati i ispoštivat ćemo sukladno člancima ugovora kao i svih ovih godina. Jedan manji dio također, ovisno da li se radi o ogrjevnom drvu ili se radi o nekakvoj tehničkoj oblovini, ide također i putem javnih nadmetanja, vrlo mali dio, uglavnom, to su sve načini prodaje koji jesu nazočni, odnosno kod nas ovdje u Upravi šuma podružnici Karlovac, kažem još jednom, potražnja je vrlo velika. Eto, mi znači smo ograničeni resurs, mi ne možemo više proizvest drvne mase nego šta to Zakon o šumama kaže. Znači u okviru tih zakonskih odredbi, u okviru naših osnova gospodarenja koje nas obvezuju, znači, tako i funkcioniramo i tako ćemo i ovu godinu, znači i ogrjevnu sezonu, završiti. Ja ću još jednom ponoviti. Navala je velika, potražnja je velika, razumljivo i neka se ljudi i dalje slobodno javljaju na šumariju i naravno, na komercijalni odjel Uprave šuma podružnice Karlovac. I molim prije svega za strpljivost, za razumijevanje. Po 10 kubika po 10 m³ ogrjeva po znači OIB-u jednom, da imaju razumijevanja, tako da bi se čim više ljudi snabdjelo sa ogrjevom. Nije lako, uglavnom, kažem 14 je Šumarija, ako u nekoj šumariji trenutno nismo u mogućnosti isporučiti, u nekoj drugoj ćemo imati tu mogućnost. Pa eto, neka komuniciraju sa šumarijama i osobito sa komercijalnim odjelom Uprave šuma Karlovac i neće sigurno nitko ostat niti ovu ogrijevnu sezonu bez ogrijeva, a što se tiče onih koji pokušavaju, naravno, u pravu ste, ima i takvih koji pokušavaju se baviti nekakvim nelegalnim djelatnostima unutar toga svega i preprodavati nešto šta nije predviđeno, odnosno šta ne smiju raditi, a naravno, kao što i mi prijavljujemo, tako pozivam i vas i sve ovdje nazočne ukoliko imaju takve, takvih saznanja, neka prijave institucijama, odnosno Policijskoj upravi Karlovačkoj ili Sisačko - Moslavačkoj ili Zagrebačkoj, budući da egzistiramo na području 3 županije. Tako da se spriječe te takve potencijalne radnje. Evo, nadam se da ste zadovoljni sa odgovorom. Možete, ne može, možete, evo imate mikrofon je vaš, izvolite.

**EHLIMANA PLANINAC:**

Dakle, vi ste sada rekli da će svi građani dobiti, koji traže, će dobiti ogrjev. A prošle godine nismo uspjeli svima dati.

**MARIN SVETIĆ, predsjednik Gradskog vijeća:**

Znači, tko god je u potrebi, da dobije ogrjev u količini, kažem po OIB-u po 10 kubika nitko, ja sam rekao, nitko neće ostati u ovoj ogrjevnoj sezoni da neće mu se omogućiti drva, odnosno da ih može kupiti kako bi se i ovu sezonu grijao. Sigurno neće nitko od žitelja ostati bez ogrijeva, ali molim za razumijevanje, tako da možemo i taj dio pokrit na najbolji mogući način. Hvala lijepo, ovime smo zaključili današnji aktualni sat, 15 minuta pauze određujem. Znači, vidimo se u 10 sati i 50 minuta. 15 minuta pauze.

Nastavljamo sa radom 24. sjednice Gradskog vijeća Grada Karlovca.

**TOČKA 1.**

**Usvajanje skraćenog zapisnika sa 23. sjednice Gradskog vijeća Grada Karlovca**

Uvodno obrazloženje dao je gospodin Marin Svetić, dipl.ing. šumarstva., predsjednik Gradskog vijeća Grada Karlovca.

Budući da nije bilo rasprave, od nazočnih 17 vijećnika u vijećnici, vijeće je sa 17 glasova ZA donijelo:

**Zaključak**

**o usvajanju skraćenog zapisnika sa 23. sjednice Gradskog vijeća Grada Karlovca**

I.

Usvaja se skraćeni zapisnik sa 23. sjednice Gradskog vijeća Grada Karlovca održane dana 25. svibnja 2023. godine u tekstu kako je dostavljen vijećnicima s pozivom za 24. sjednicu Gradskog vijeća Grada Karlovca.

II.

Zapisnik se nalazi u prilogu ovog Zaključka i čini njegov sastavni dio.

**TOČKA 2.**

**Zaključak o prihvaćanju Izvješća o poslovanju Društva Zelenilo d.o.o. za 2022. godinu**

Uvodno obrazloženje dao je gospodin Tomislav Vukelić, dipl.ing., direktor Društva Zelenilo d.o.o.

Predsjednik Gradskog vijeća izvijestio je vijećnike da je Nadzorni odbor razmatrao navedenu točku te predlažu da se donese Zaključak o prihvaćanju Izvješća o poslovanju Društva Zelenilo d.o.o. za 2022. godinu.

U raspravi su sudjelovali: Dobriša Adamec, Tomislav Vukelić, Dragica Malović, Ehlimana Planinac, Ana Matan, Predrag Pavlačić.

Nakon provedene rasprave od nazočnih 18 vijećnika u vijećnici, vijeće je sa 15 glasova ZA i 3 glasa SUZDRŽANA donijelo:

**Zaključak**

**o prihvaćanju Izvješća o poslovanju Društva Zelenilo d.o.o. za 2022. godinu**

I

Prihvaća se Izvješće o poslovanju Društva Zelenilo d.o.o. za 2022. godinu koje je sastavni dio ovog Zaključka.

Izvješće iz prethodnog stavka nije predmet objave u "Glasniku Grada Karlovca“.

II

Ovaj Zaključak stupa na snagu danom donošenja i objavit će se u "Glasniku Grada Karlovca".

**TOČKA 3.**

**Odluka o povećanju temeljnog kapitala GeotermiKA za energetiku d.o.o.**

Uvodno obrazloženje dala je gospođa Lidija Malović, dipl.oec., pročelnica Upravnog odjela za proračun i financije.

Predsjednik Gradskog vijeća izvijestio je vijećnike da je Odbor za financije, gradski proračun i gradsku imovinu razmatrao navedenu točku te predlažu da se donese Odluka o povećanju temeljnog kapitala GeotermiKA za energetiku d.o.o.

U raspravi su sudjelovali: Predrag Pavlačić i Lidija Malović.

Nakon provedene rasprave od nazočnih 17 vijećnika u vijećnici, vijeće je sa 17 glasova ZA donijelo:

**Odluku**

**o povećanju temeljnog kapitala GeotermiKA za energetiku d.o.o.**

I

Odobrava se korištenje sredstava Proračuna Grada Karlovca za 2023.godinu na poziciji R0278 Dionice i udjeli u glavnici Geotermika za energetiku d.o.o. Ivana Banjavčića 9, Karlovac u iznosu od 213.000,00 eura u svrhu povećanja temeljnog kapitala društva u 100%-tnom vlasništvu Grada Karlovca.

II

Odobrena sredstva iz točke I ovog Rješenje Upravni odjel za proračun i financije doznačiti će GeotermiKA za energetiku d.o.o. Karlovac na žiro račun kod Karlovačke banke Karlovac IBAN HR49 2400 0081 1103 86111

III

Obvezuje se UO za proračun i financije evidentirati udio u vlasništvu u poslovnim knjigama Grada Karlovca kao povećanje udjela u glavnici trgovačkih društava.

IV

Obvezuje se GeotermiKA za energetiku d.o.o. Karlovac izvršiti povećanje temeljnog kapitala u sudskom registru.

**TOČKA 4.**

**Odluka o dodjeli javnih priznanja grada Karlovca u 2023. godini**

Uvodno obrazloženje dao je gospodin Marin Svetić, dipl.ing.šum., predsjednik Odbora za javna priznanja.

Predsjednik Gradskog vijeća izvijestio je vijećnike da je Odbor za javna priznanja razmatrao navedenu točku te predlažu da se donese Odluka o dodjeli javnih priznanja grada Karlovca u 2023. godini.

U raspravi su sudjelovali: Ana Matan, Albert Ofner, Alenko Ribić i Marin Svetić.

Nakon provedene rasprave od nazočnih 16 vijećnika u vijećnici, vijeće je sa 12 glasova ZA i 4 glasa SUZDRŽANA donijelo:

**Odluku**

**o dodjeli javnih priznanja grada Karlovca u 2023. godini**

I.

**Nagrada Grada Karlovca dodjeljuje se:**

1. Alfred Krupa

II.

**Plaketa Grada Karlovca dodjeljuje se:**

1. Udruga Karlovački tamburaški orkestar,
2. Božo Rupčić, Dane,
3. Ženska seniorska ekipa Odbojkaškog kluba Kelteks Karlovac,
4. Matija Blažević, posthumno,
5. Suzana Šnajdar,
6. Rotary klub Karlovac,
7. Ivan Kralj,
8. Udruga ratnih veterana i pripadnika gardijske postrojbe „Tigrovi“,
9. Lidija Maček Stanić,
10. Udruga veterana satnije „Rebels“

III.

Nagrađenima iz točke I. i II. ove Odluke izdat će se odgovarajuće isprave i odati počasti koje im pripadaju po Statutu i odlukama Grada Karlovca.

IV.

Javna priznanja dodijelit će se na Svečanoj sjednici Gradskog vijeća koja će se održati povodom Dana Grada Karlovca.

V.

Ova Odluka objaviti će se u Glasniku Grada Karlovca i stupa na snagu 8 (osam) dana od dana objave.

**TOČKA 5.**

**Odluka o izmjeni i dopuni Odluke o načinu financiranja vijeća nacionalnih manjina i predstavnika nacionalne manjine u Gradu Karlovcu u 2023. godini**

Uvodno obrazloženje dala je gospođa Dijana Kujinek, mag.nov., pročelnica Ureda gradonačelnika.

Predsjednik Gradskog vijeća izvijestio je vijećnike da je Odbor za financije, gradski proračun i gradsku imovinu te Odbor za pitanja etničkih i nacionalnih zajednica ili manjina razmatrali navedenu točku te predlažu da se donese Odluka o izmjeni i dopuni Odluke o načinu financiranja vijeća nacionalnih manjina i predstavnika nacionalne manjine u Gradu Karlovcu u 2023. godini.

Budući da nije bilo rasprave, od nazočnih 17 vijećnika u vijećnici, vijeće je sa 17 glasova ZA donijelo:

**Odluku**

**o izmjeni i dopuni Odluke o načinu financiranja vijeća nacionalnih manjina i predstavnika nacionalne manjine u Gradu Karlovcu u 2023. godini**

**Članak 1.**

Članak 1. Odluke o načinu financiranja vijeća nacionalnih manjina i predstavnika nacionalne manjine u Gradu Karlovcu u 2023. godini (Glasnik Grada Karlovca broj 20/22) mijenja se i glasi:

„Ovom se Odlukom uređuje način financiranja rada i programa vijeća nacionalnih manjina u Gradu Karlovcu (u daljnjem tekstu: vijeća nacionalnih manjina) i predstavnika nacionalne manjine u Gradu Karlovcu (u daljnjem tekstu: predstavnika nacionalne manjine), utvrđivanje kriterija za određivanje visine sredstava u Proračunu Grada Karlovca (u daljnjem tekstu: Grad) za financiranje rada i programa vijeća nacionalnih manjina i predstavnika nacionalne manjine te kriteriji za raspodjelu tih sredstava na vijeća nacionalnim manjina, i to:

* Vijeće srpske nacionalne manjine u Gradu Karlovcu
* Vijeće bošnjačke nacionalne manjine u Gradu Karlovcu i
* Predstavnika albanske nacionalne manjine u Gradu Karlovcu.“

**Članak 2.**

Članak 5. Odluke o načinu financiranja vijeća nacionalnih manjina i predstavnika nacionalne manjine u Gradu Karlovcu u 2023. godini (Glasnik Grada Karlovca broj 20/22) mijenja se i glasi:

„Sredstva za rashode iz članka 3. i materijalne rashode iz članka 4. ove Odluke osigurat će se u drugom polugodištu 2023. godine svakom vijeću nacionalne manjine u ukupnom iznosu od 3.970,00 eura, a predstavniku nacionalne manjine u ukupnom iznosu od 1.560,00 eura.

Sredstva će se isplaćivati u jednakim tromjesečnim iznosima od 1.985,00 eura za svako vijeće nacionalne manjine te 780,00 eura za predstavnika nacionalne manjine sukladno zaprimljenom zahtjevu korisnika sredstava.“

**Članak 3.**

Sve ostale odredbe Odluke o načinu financiranja vijeća nacionalnih manjina i predstavnika nacionalne manjine u Gradu Karlovcu u 2023. godini (Glasnik Grada Karlovca broj 20/22) ostaju na snazi.

**Članak 4.**

Ova Odluka stupa na snagu osmog dana od dana objave u Glasniku Grada Karlovca, a primjenjuje se od 1.01.2023.g. do 31.12.2023.g.

**TOČKA 6.**

**Odluka o izmjeni i dopuni Odluke o osnivanju i imenovanju članova Gradskog povjerenstva za procjenu šteta od prirodnih nepogoda**

Uvodno obrazloženje dala je gospođa Dijana Kujinek, mag.nov., pročelnica Ureda gradonačelnika.

Predsjednik Gradskog vijeća izvijestio je vijećnike da je Odbor za izbor i imenovanja razmatrao navedenu točku te predlažu da se donese Odluka o izmjeni i dopuni Odluke o osnivanju i imenovanju članova Gradskog povjerenstva za procjenu šteta od prirodnih nepogoda.

Budući da nije bilo rasprave, od nazočnih 17 vijećnika u vijećnici, vijeće je sa 17 glasova ZA donijelo:

**Odluku**

**o izmjeni i dopuni Odluke o osnivanju i imenovanju članova Gradskog povjerenstva za procjenu šteta od prirodnih nepogoda**

Članak 1.

U Odluci o osnivanju i imenovanju članova Gradskog povjerenstva za procjenu šteta od prirodnih nepogoda („Glasnik Grada Karlovca“ br. 15/22) članak 2. mijenja se i glasi:

„U Gradsko povjerenstvo imenuju se:

1. Ivana Fočić za predsjednika

2. Stjepan Mrežar za člana

3. Lidija Malović za članicu

4. Ana Hranilović Trubićza članicu

5. Dario Greb za člana

6. Daniela Peris za članicu

7. Draženka Sila Ljubenko za članicu

8. Slađana Fumić za članicu

9. Mirjana Mladenović za članicu

10. Josip Obranović za člana

11. Dobriša Adamec za člana“

Članak 2.

U ostalom dijelu Odluka o osnivanju i imenovanju članova Gradskog povjerenstva za procjenu šteta od prirodnih nepogoda („Glasnik Grada Karlovca“ br. 15/22) ostaje neizmijenjena te je i dalje na snazi.

Članak 3.

Ova Odluka stupa na snagu osmog dana od dana objave u „Glasniku Grada Karlovca“.

**TOČKA 7.**

**Zaključak o prihvaćanju Izvještaja o radu Javne vatrogasne postrojbe Grada Karlovca za 2022. godinu**

Uvodno obrazloženje dao je gospodin Miroslav Rade, mag.ing.sec., ravnatelj Javne vatrogasne postrojbe Grada Karlovca.

Predsjednik Gradskog vijeća izvijestio je vijećnike da je Nadzorni odbor razmatrao navedenu točku te predlažu da se donese Zaključak o prihvaćanju Izvješća o radu Javne vatrogasne postrojbe Grada Karlovca za 2022. godinu.

U raspravi su sudjelovali: Predrag Pavlačić, Alenko Ribić, Miroslav Rade, Dimitrije Birač, Ivana Fočić i Dobriša Adamec.

Nakon provedene rasprave od nazočnih 17 vijećnika u vijećnici, vijeće je sa 17 glasova ZA donijelo:

**Zaključak**

**o prihvaćanju Izvještaja o radu Javne vatrogasne postrojbe Grada Karlovca za 2022. godinu**

Članak 1.

Prihvaća se Izvještaj o radu Javne vatrogasne postrojbe Grada Karlovca za 2022. godinu, u tekstu koji se nalazi u prilogu ovog Zaključka.

Članak 2.

Ovaj Zaključak objavit će se u Glasniku Grada Karlovca, a izvorni tekst Izvještaja o radu Javne vatrogasne postrojbe Grada Karlovca za 2022. godinu, neće se objaviti, nego će se pohraniti uz izvornik ovog Zaključka.

**TOČKA 8.**

**Zaključak o prihvaćanju Izvješća o radu Vatrogasne zajednice Grada Karlovca za 2022. godinu**

Uvodno obrazloženje dao je gospodin Željko Šafar, predsjednik Vatrogasne zajednice Grada Karlovca.

Predsjednik Gradskog vijeća izvijestio je vijećnike da je Nadzorni odbor razmatrao navedenu točku te predlažu da se donese Zaključak o prihvaćanju Izvješća o radu Vatrogasne zajednice Grada Karlovca za 2022. godinu.

U raspravi su sudjelovali: Alenko Ribić, Željko Šafar, Ana Matan, Predrag Pavlačić, Miroslav Rade, Dimitrije Birač i Ivana Fočić.

Nakon provedene rasprave od nazočnih 17 vijećnika u vijećnici, vijeće je sa 17 glasova ZA donijelo:

**Zaključak**

**o prihvaćanju Izvješća o radu Vatrogasne zajednice Grada Karlovca za 2022. godinu**

Članak 1.

Prihvaća se Izvješće o radu Vatrogasne zajednice Grada Karlovca za 2022. godinu, u tekstu koji se nalazi u prilogu ovog Zaključka.

Članak 2.

Ovaj Zaključak objavit će se u Glasniku Grada Karlovca, a tekst Izvješća odlaže se uz izvornik i neće se objaviti.

**TOČKA 9.**

**Zaključak o prihvaćanju Izvješća o poslovanju Društva Čistoća d.o.o. za 2022. godinu**

Uvodno obrazloženje dao je gospodin Vlatko Ivka, dipl.ing., direktor Društva Čistoća d.o.o.

Predsjednik Gradskog vijeća izvijestio je vijećnike da je Nadzorni odbor razmatrao navedenu točku te predlažu da se donese Zaključak o prihvaćanju Izvješća o poslovanju Društva Čistoća d.o.o. za 2022. godinu.

U raspravi su sudjelovali: Dragica Malović i Vlatko Ivka.

Nakon provedene rasprave od nazočnih 17 vijećnika u vijećnici, vijeće je sa 17 glasova ZA donijelo:

**Zaključak**

**o prihvaćanju Izvješća o poslovanju Društva Čistoća d.o.o. za 2022. godinu**

I

Prihvaća se Izvješće o poslovanju Društva Čistoća d.o.o. za 2022. godinu koje je sastavni dio ovog Zaključka.

Izvješće iz prethodnog stavka nije predmet objave u "Glasniku Grada Karlovca“.

II

Ovaj Zaključak stupa na snagu danom donošenja i objavit će se u "Glasniku Grada Karlovca".

**TOČKA 10.**

**Zaključak o prihvaćanju Izvješća o poslovanju Društva GeotermiKA d.o.o. za 2022. godinu**

Uvodno obrazloženje dao je gospodin Vlatko Kovačić, mag.iur., direktor Društva GeotermiKA do.o.

Predsjednik Gradskog vijeća izvijestio je vijećnike da je Nadzorni odbor razmatrao navedenu točku te predlažu da se donese Zaključak o prihvaćanju Izvješća o poslovanju Društva GeotermiKA d.o.o. za 2022. godinu.

U raspravi su sudjelovali: Dobriša Adamec, Vlatko Kovačić, Ivana Fočić, Dimitrije Birač i Damir Mandić.

Nakon provedene rasprave od nazočnih 17 vijećnika u vijećnici, vijeće je sa 17 glasova ZA donijelo:

**Zaključak**

**o prihvaćanju Izvješća o poslovanju Društva GeotermiKA d.o.o. za 2022. godinu**

I

Prihvaća se Izvješće o poslovanju Društva GeotermiKa d.o.o. za 2022. godinu koje je sastavni dio ovog Zaključka.

Izvješće iz prethodnog stavka nije predmet objave u "Glasniku Grada Karlovca“.

II

Ovaj Zaključak stupa na snagu danom donošenja i objavit će se u "Glasniku Grada Karlovca".

**TOČKA 11.**

**Zaključak o prihvaćanju Izvješća o poslovanju Društva Gradska toplana d.o.o. za 2022. godinu**

Uvodno obrazloženje dao je gospodin Zdravko Eremić, dipl.oec., direktor Društva Gradska toplana d.o.o.

Predsjednik Gradskog vijeća izvijestio je vijećnike da je Nadzorni odbor razmatrao navedenu točku te predlažu da se donese Zaključak o prihvaćanju Izvješća o poslovanju Društva Gradska toplana d.o.o. za 2022. godinu

U raspravi su sudjelovali: Dimitrije Birač, Dobriša Adamec, Josip Obranović, Zdravko Eremić, Ana Matan, Dragica Malović i Ivana Fočić.

Nakon provedene rasprave od nazočnih 16 vijećnika u vijećnici, vijeće je sa 16 glasova ZA donijelo:

**Zaključak**

**o prihvaćanju Izvješća o poslovanju Društva Gradska toplana d.o.o. za 2022. godinu**

I

Prihvaća se Izvješće o poslovanju Društva Gradska toplana d.o.o. za 2022. godinu koje je sastavni dio ovog Zaključka.

Izvješće iz prethodnog stavka nije predmet objave u "Glasniku Grada Karlovca“.

II

Ovaj Zaključak stupa na snagu danom donošenja i objavit će se u "Glasniku Grada Karlovca".

**TOČKA 12.**

**Zaključak o prihvaćanju Izvješća o poslovanju Društva Hostel Karlovac d.o.o. za 2022. godinu**

Uvodno obrazloženje dao je gospodin Dario Smojver, prof., direktor Društva Hostel Karlovac.

Predsjednik Gradskog vijeća izvijestio je vijećnike da je Nadzorni odbor razmatrao navedenu točku te predlažu da se donese Zaključak o prihvaćanju Izvješća o poslovanju Društva Hostel Karlovac d.o.o. za 2022. godinu.

U raspravi su sudjelovali: Alenko Ribić, Josip Obranović i Dario Smojver.

Nakon provedene rasprave od nazočnih 16 vijećnika u vijećnici, vijeće je sa 16 glasova ZA donijelo:

**Zaključak**

**o prihvaćanju Izvješća o poslovanju Društva Hostel Karlovac d.o.o. za 2022. godinu**

I

Prihvaća se Izvješće o poslovanju Društva Hostel Karlovac d.o.o. za 2022. godinu koje je sastavni dio ovog Zaključka.

Izvješće iz prethodnog stavka nije predmet objave u "Glasniku Grada Karlovca“.

II

Ovaj Zaključak stupa na snagu danom donošenja i objavit će se u "Glasniku Grada Karlovca".

**TOČKA 13.**

**Zaključak o prihvaćanju Izvješća o poslovanju Društva Hrvatski radio Karlovac d.o.o. za 2022. godinu**

Uvodno obrazloženje dao je gospodin Ivica Pilaković, mag.soc./croat., glavni urednik Društva Hrvatski radio Karlovac.

Predsjednik Gradskog vijeća izvijestio je vijećnike da je Nadzorni odbor razmatrao navedenu točku te predlažu da se donese Zaključak o prihvaćanju Izvješća o poslovanju Društva Hrvatski radio Karlovac d.o.o. za 2022. godinu.

U raspravi su sudjelovali: Dobriša Adamec, Dimitrije Birač, Ivica Pilaković, Ivana Fočić i Damir Mandić.

Nakon provedene rasprave od nazočnih 17 vijećnika u vijećnici, vijeće je sa 10 glasova ZA i 7 glasova SUZDRŽANIH donijelo:

**Zaključak**

**o prihvaćanju Izvješća o poslovanju Društva Hrvatski radio Karlovac d.o.o. za 2022. godinu**

I

Prihvaća se Izvješće o poslovanju Društva Hrvatski radio Karlovac d.o.o. za 2022. godinu koje je sastavni dio ovog Zaključka.

Izvješće iz prethodnog stavka nije predmet objave u "Glasniku Grada Karlovca“.

II

Ovaj Zaključak stupa na snagu danom donošenja i objavit će se u "Glasniku Grada Karlovca".

**TOČKA 14.**

**Zaključak o prihvaćanju Izvješća o poslovanju Društva Inkasator d.o.o. za 2022. godinu**

Uvodno obrazloženje dala je gospođa Andreja Barberić, mag.rel.int., direktorica Društva Inkasator d.o.o.

Predsjednik Gradskog vijeća izvijestio je vijećnike da je Nadzorni odbor razmatrao navedenu točku te predlažu da se donese Zaključak o prihvaćanju Izvješća o poslovanju Društva Inkasator d.o.o. za 2022. godinu.

U raspravi su sudjelovali: Albert Ofner, Ana Matan, Dragica Malović, Dimitrije Birač i Andreja Barberić.

Nakon provedene rasprave od nazočnih 16 vijećnika u vijećnici, vijeće je sa 12 glasova ZA i 4 glasa SUZDRŽANA donijelo:

**Zaključak**

**o prihvaćanju Izvješća o poslovanju Društva Inkasator d.o.o. za 2022. godinu**

I

Prihvaća se Izvješće o poslovanju Društva Inkasator d.o.o. za 2022 . godinu koje je sastavni dio ovog Zaključka.

Izvješće iz prethodnog stavka nije predmet objave u "Glasniku Grada Karlovca“.

II

Ovaj Zaključak stupa na snagu danom donošenja i objavit će se u "Glasniku Grada Karlovca".

**TOČKA 15.**

**Zaključak o prihvaćanju Izvješća o poslovanju Društva Mladost d.o.o. za 2022. godinu**

Uvodno obrazloženje dao je gospodin Ivan Uđbinac, struč.spec.oec., direktor Društva Mladost d.o.o.

Predsjednik Gradskog vijeća izvijestio je vijećnike da je Nadzorni odbor razmatrao navedenu točku te predlažu da se donese Zaključak o prihvaćanju Izvješća o poslovanju Društva Mladost d.o.o. za 2022. godinu.

U raspravi su sudjelovali: Dragica Malović, Dobriša Adamec, Ivana Fočić i Ivan Uđbinac.

Nakon provedene rasprave od nazočnih 15 vijećnika u vijećnici, vijeće je sa 10 glasova ZA i 5 glasova PROTIV donijelo:

**Zaključak**

**o prihvaćanju Izvješća o poslovanju Društva Mladost d.o.o. za 2022. godinu**

I

Prihvaća se Izvješće o poslovanju Društva Mladost d.o.o. za 2022. godinu koje je sastavni dio ovog Zaključka.

Izvješće iz prethodnog stavka nije predmet objave u "Glasniku Grada Karlovca“.

II

Ovaj Zaključak stupa na snagu danom donošenja i objavit će se u "Glasniku Grada Karlovca".

**TOČKA 16.**

**Zaključak o prihvaćanju Izvješća o poslovanju Društva Vodovod i kanalizacija d.o.o. za 2022. godinu**

Uvodno obrazloženje dala je gospođa Katarina Malenica, mag.oec., direktorica Društva Vodovod i kanalizacija d.o.o.

Predsjednik Gradskog vijeća izvijestio je vijećnike da je Nadzorni odbor razmatrao navedenu točku te predlažu da se donese Zaključak o prihvaćanju Izvješća o poslovanju Društva Vodovod i kanalizacija d.o.o. za 2022. godinu.

U raspravi su sudjelovali: Ivica Furač, Dragica Malović, Dimitrije Birač, Albert Ofner i Katarina Malenica.

Nakon provedene rasprave od nazočnih 14 vijećnika u vijećnici, vijeće je sa 10 glasova ZA i 4 glasa SUZDRŽANA donijelo:

**Zaključak**

**o prihvaćanju Izvješća o poslovanju Društva Vodovod i kanalizacija d.o.o. za 2022. godinu**

I

Prihvaća se Izvješće o poslovanju Društva Vodovod i kanalizacija d.o.o. za 2022. godinu koje je sastavni dio ovog Zaključka.

Izvješće iz prethodnog stavka nije predmet objave u "Glasniku Grada Karlovca“.

II

Ovaj Zaključak stupa na snagu danom donošenja i objavit će se u "Glasniku Grada Karlovca".

Dovršeno u: 19:40 sati

ZAPISNIČAR: PREDSJEDNIK

Mirna Mileusnić GRADSKOG VIJEĆA GRADA KARLOVCA

Marin Svetić, dipl.ing. šumarstva