**O b r a z l o ž e n j e**

**Pravni temelj**

Odredbom članka 55.Zakona o prostornom uređenju (Narodne novine br.153/13, 65/17,114/18, 39/19 i 98/19, u nastavku teksta: Zakon) određeno je da se odredbama za provedbu prostornog plana lokalne razine propisuje, po potrebi, obveza provedbe javnog arhitektonskog natječaja za odabir idejnog rješenja, između ostalog, i za zahvate u prostoru javne namjene, te one na zemljištu u vlasništvu jedinice lokalne samouprave. Prema istom članku zakona uvjete i način provedbe javnog natječaja propisuje predstavničko tijelo jedinice lokalne samouprave posebnom odlukom.

Pravna osnova za provođenje urbanističko-arhitektonskog natječaja propisana je i člankom 159. Odredbi za provođenje Generalnog urbanističkog plana grada Karlovca (GGK br.14/07, 6/11, 8/14, 13/19, 15/19-potpuni tekst; u nastavku teksta - GUP) kojim je utvrđeno da je urbanističko-arhitektonski natječaj potrebno provesti za rekonstrukciju i uređenje Trga na sjevernom uglu ulice kralja Tomislava i prilaza V. Holjevca (brze ceste), Trga Hrvatskih branitelja te dvaju pješačkih pothodnika koji ih povezuju (skraćeni naziv koji se koristi u ovoj Odluci i ostalim aktima za provedbu natječaja: Uređenje i izgradnja središnjeg dijela glavne gradske osi u Karlovcu). Također je i stavkom 45. Članka 156. odredbi za provođenje GUP-a utvrđeno i da Urbanističko-arhitektonska podloga za Urbanistički plan uređenja „Nazorova“ treba biti pribavljena istim natječajem.

Natječaj će se provesti u skladu sa Zakonom o javnoj nabavi („Narodne novine broj 120/16 i 114/22) i Pravilnikom o natječajima s područja arhitekture, urbanizma, unutarnjeg uređenja i uređenja krajobraza („Narodne novine“ broj 85/14) Hrvatske komore arhitekata.

**Razlog upućivanja**

Natječajima iz područja arhitekture, urbanizma i prostornog uređenja mogu se dobiti uzorna rješenja zgrada, uređenja gradova i krajobraza. Natječaji su pogodni za ekonomično i inovativno rješavanje teških projektnih zadataka usporedbom stvaralaštva natjecatelja koji se odazovu natječaju, a njima se dobivaju idejna rješenja značajnih javnih i privatnih građevina, uređenja i proširenja gradova i naselja ili stvaranja novih naselja i dijelova naselja.

Natječaj će se provesti kao javni, opći u jednom stupnju, anonimni, za realizaciju i anketni, I.stupnja složenosti.

Raspisivač Natječaja je Grad Karlovac. Provoditelj Natječaja je Udruženje hrvatskih arhitekata (UHA) temeljem ugovora sklopljenog s Gradom Karlovcem u svibnju 2023.godine.

Natječajni elaborat za predmetni Natječaj je izradila tvrtka APE d.o.o. iz Zagreba u suradnji s Provoditeljem. Natječajni elaborat se sastoji od Uvjeta natječaja, Natječajnog programa za provedbu javnog urbanističko-arhitektonskog natječaja i Podloga (katastarska podloga šire zone obuhvata, ortofoto snimak šire zone obuhvata, geodetski snimak uže zone obuhvata, ortofoto snimak uže zone obuhvata, fotodokumentacija, arhitektonski snimak postojećeg pothodnika s poslovnim prostorima, uvjeti Hrvatskih željeznica s građevinskim elementima vijadukta i stajališta „Karlovac centar“). Natječajnim programom određen je obuhvat natječaja, analiziran značaj lokacije, uvjeti iz prostorno planske dokumentacije te utvrđena programska polazišta i smjernice.

Uvjetima natječaja su uz ostalo, propisani podaci o vrsti natječaja, predmetu i cilju natječaja, pravima i načinu sudjelovanja natjecatelja, nagrade natjecateljima i naknade članovima radnih tijela, članovi radnih tijela, kriteriji za ocjenu natječajnih radova i drugo. Plava markacija u priloženom tekstu Uvjeta označava podatke koje će konačno utvrditi Ocjenjivački sud  na konstituirajućoj sjednici. Nagradni fond natječaja određen je u ukupnom iznosu od 84.300,00eura neto.

Lokacija na križanju Prilaza Većeslava Holjevca i Ulice Kralja Tomislava nalazi se u zoni obuhvata gradskog projekta. Zemljište u tom obuhvatu u vlasništvu je Grada Karlovca i privatnog investitora. Zbog svojeg položaja i moguće nove gradnje koja će bitno utjecati na sadržaje, prometnu situaciju i sliku grada, predmetna je lokacija od posebnog interesa za Grad Karlovac. Investitor na predmetnoj lokaciji ima namjeru izgraditi stambeno-poslovnu građevinu. Obzirom da se radi o urbanistički neuređenim katastarskim česticama koje tek treba privesti novoj namjeni podrazumijeva se da će u tom procesu biti potrebno urediti prilaze i predvidjeti preparcelaciju. Zbog važnosti lokacije za Grad Karlovac odlučeno je pokrenuti proces pripreme urbanističko-arhitektonskog natječaja koji će biti podloga za izradu urbanističkog plana uređenja na predmetnoj lokaciji, za projektiranje stambeno-poslovne zgrade te uređenje javnih površina i sadržaja uže zone obuhvata. Osim činjenice da je to obveza koja proizlazi iz prostorno planske dokumentacije, Grad Karlovac smatra da je procedura provedbe natječaja te kasniji postupak izrade urbanističkog plana uređenja i razrade prvonagrađenih arhitektonsko-urbanističkih rješenja najdemokratičniji oblik odabira najboljeg rješenja koji ujedno jamči i najvišu razinu participacije zainteresirane javnosti. Provedba urbanističko-arhitektonskog natječaja omogućit će da Grad Karlovac dobije najbolje stručno rješenje kroz analizu mogućnosti lokacije u odnosu na širi urbani kontekst. Iz tog razloga projektni zadatak proširen je i na širi kontaktni prostor kojega je potrebno riješiti u obliku anketnog natječaja.

Nakon odabira idejnih rješenja (nagrađenih radova) pristupit će se pojedinačnij postupcima javne nabave za izradu prostorno-planske i projektne dokumentacije.

Natječajni elaborat koji se sastoji od Uvjeta natječaja i Natječajnog programa (bez Podloga koje su sastavni dio Natječajnog elaborata) priložen je prijedlogu Odluke.

Predlaže se Gradskom vijeću Grada Karlovca donošenje Odluke o uvjetima i načinu provedbe javnog urbanističko-arhitektonskog natječaja za uređenje i izgradnju središnjeg dijela glavne gradske osi u Karlovcu na prvoj sljedećoj sjednici.

Upravni odjel za prostorno uređenje i poslove

provedbe dokumenata prostornog uređenja

PROČELNCA:

Vesna Ribar, dipl. ing. građ.