GRADSKO VIJEĆE

KLASA: …….

URBROJ: ……

Karlovac, …….

***Prijedlog!***

Na temelju članka 48. stavak 3. Zakona o lokalnoj i područnoj (regionalnoj) samoupravi („Narodne novine“ br. 33/01, 60/01, 129/05, 109/07, 36/09, 125/08, 36/09, 150/11, 144/12, 19/13, 137/15, 123/17, 98/19, 144/20) te članaka 34. i 97. Statuta Grada Karlovca („Glasnik Grada Karlovca“ br. 9/2021 – potpuni tekst, 10/2022) Gradsko vijeće Grada Karlovca, na -- sjednici održanoj dana --- 2023. godine, donosi sljedeću

**ODLUKU**

**o provedbi postupka javne nabave radova na izgradnji dječjeg vrtića Luščić**

**Članak 1.**

Postupak nabave radova na izgradnji dječjeg vrtića Luščić provest će se sukladno Zakonu o javnoj nabavi („Narodne novine“, br. 120/16, 114/22) primjenom otvorenog postupka javne nabave velike vrijednosti u predmetu nabave: Radovi na izgradnji dječjeg vrtića Luščić.

Odlukom gradonačelnika imenovat će se stručno povjerenstvo za pripremu i provedbu postupka javne nabave.

**Članak 2.**

Procijenjena vrijednost nabave iznosi 6.028.300,00 eura bez poreza na dodanu vrijednost.

**Članak 3.**

Ovlašćuje se gradonačelnik Grada Karlovca da provede sve radnje u postupku predmetne javne nabave.

**Članak 4.**

Ova Odluka stupa na snagu osmog dana od dana objave u „Glasniku Grada Karlovca.“

**PREDSJEDNIK**

**GRADSKOG VIJEĆA GRADA KARLOVCA**

**Marin Svetić, dipl.ing.šum.**

**DOSTAVITI:**

1. Ured gradonačelnika, ovdje
2. Upravni odjel za gradnju i zaštitu okoliša, ovdje
3. Služba za javnu nabavu, ovdje
4. Ministarstvo \_\_\_\_\_\_\_\_\_\_\_
5. Predsjednik Gradskog vijeća, ovdje
6. Dokumentacija
7. Zapisnik
8. Glasnik Grada Karlovca
9. Pismohrana

**O b r a z l o ž e nj e**

Zgrada dječjeg vrtića planirana je kao jednokatna slobodnostojeća građevina neto korisne površine 3074 m², kapaciteta za 200 djece u deset odgojnih skupina (četiri jasličke i šest vrtićkih). Uz prostorije predviđene za smještaj djece, u zgradi su predviđeni prostori za djelatnike, spremišta za opremu, prostorija za domara i sl., kao i gospodarski prostori (praonica rublja i kuhinja).

Svi dnevni boravci za djecu imat će natkrivene terase, kao i zajedničku nenatkrivenu terasu koja će povezivati sve jedinice. U prizemlju će se na tom otvorenom prostoru nalaziti igralište s dječjim igralima i spravama. Vanjsko igralište bit će ograđeno, a cijela parcela bit će hortikulturno uređena (sadnja novih stabala i zelenila, uz zadržavanje postojećih stabala na čestici).

Također je predviđeno postavljanje većeg broja posuda s manjim stablima na krovu građevine kako bi se krov ozelenio, dok će oborinska voda s krova građevine biti korištena kao tehnološka voda i za ispiranje toaleta. Na dijelu krova postavlja se sunčana elektrana te će se dobivena električna energija koristit će se za vlastite potrebe dječjeg vrtića. Za potrebe grijanja objekta predviđena je ugradnja podnog grijanja s dizalicama topline zrak/voda kao izvorima dobivanja toplinske energije.

Na čestici će se izgraditi parkiralište sa 74 parkirališna mjesta od čega četiri za osobe smanjene pokretljivosti. Ugradit će se i punionica za električna vozila kao i kabelska priprema za buduću ugradnju većeg broja punionica.

Procijenjena vrijednost javne nabave radova na izgradnji dječjeg vrtića Luščić iznosi 6.028.300,00 € bez PDV-a, odnosno 7.535.375,00 € s PDV-om. Postupak će se provest sukladno Zakonu o javnoj nabavi primjenom otvorenog postupka javne nabave velike vrijednosti.

Odredbom članka 48. st. 2. Zakona o lokalnoj i područnoj (regionalnoj) samoupravi propisano je da gradonačelnik može odlučivati o visini pojedinačne vrijednosti do najviše 0,5% iznosa prihoda bez primitaka ostvarenih u godini koja prethodi godini u kojoj se odlučuje o stjecanju i otuđivanju pokretnina i nekretnina, odnosno drugom raspolaganju imovinom, odnosno ako je taj iznos veći od 1.000.000,00 kuna - sada 132.722,89 eura (1€ = 7,53450 kn), gradonačelnik može odlučivati najviše do 1.000.000,00 kuna (132.722,89 eura). Stavkom trećim istog članka propisano je da o stjecanju i otuđivanju pokretnina i nekretnina te drugim raspolaganjem imovine veće od navedenih vrijednosti odlučuje predstavničko tijelo jedinice lokalne samouprave.

Obzirom da utvrđena procijenjena vrijednost predmetne nabave prelazi vrijednosti propisale odredbama Zakona o lokalnoj i područnoj (regionalnoj) samoupravi, potrebno je prethodno odobrenje predstavničkog tijela.

Slijedom prethodno navedenog i obrazloženog, molimo Gradsko vijeće da razmotri i usvoji predloženu Odluku o provedbi postupka javne nabave radova na izgradnji dječjeg vrtića Luščić.

U Karlovcu, 21. lipnja 2023. godine

**Pročelnica Upravnog odjela za**

**gradnju i zaštitu okoliša**

**dr.sc. Ana Hranilović Trubić, dipl.ing.građ.**

A blueprint of a building

Description automatically generated with medium confidence